3 Termasuk Ibu Dan Bayi Maut, 2 Parah Kemalangan Di Jalan Semporna-Tawau

SEMPORNA: Tiga sekeluarga termasuk ibu bersama bayi berusia 10 bulan maut, manakala dua lagi ahli keluarga mangsa parah dalam nahas tiga kenderaan di Kilometer 12 Jalan Tagasan, Semporna-Tawau, di sini, semalam.

Kemalangan kira-kira jam 4.20 petang itu membabitkan sebuah kereta Perodua Kancil, kenderaan pacuan empat roda jenis Ford dan sebuah lori 20 tan membawa muatan kelapa sawit.

Ketua Polis Daerah Semporna, Superintendan Mohd Farhan Lee Abdullah, berkata tiga mangsa terkorban itu disahkan adalah penumpang Perodua Kancil yang dinaiki lima sekeluarga.

“Mangsa yang maut ialah isteri kepada pemandu Perodua Kancil berumur 30 tahun dan duduk di kerusi penumpang hadapan bersama bayi mereka yang sedang dipangkunya.

“Seorang lagi mangsa, remaja lelaki berusia 13 tahun (anak saudara) mengalami kecederaan parah sebelum disahkan meninggal dunia di Hospital Semporna.

“Pemandu kereta itu yang berumur 30 tahun bersama seorang lagi penumpang wanita (adik) berusia 27 tahun pula masing-masing cedera di kepala dan patah tangan kiri,” katanya dalam satu kenyataan, di sini, malam tadi.

Mengulas lanjut, Mohd Farhan berkata, insiden berlaku ketika kereta Perodua Kancil berkenaan sedang dalam perjalanan dari arah Kampung Lihak menuju ke Kampung Salimbangun, manakala kenderaan pacuan empat yang dipandu pemuda berusia 21 tahun dalam laluan sama.

Setiba di tempat kejadian, beliau berkata, pemandu Perodua Kancil dikata memperlahankan kenderaannya sebelum secara tiba-tiba dilanggar dari arah belakang oleh kenderaan pacuan empat roda terbabit.

Beliau berkata, perlanggaran itu menyebabkan Perodua Kancil berkenaan memasuki laluan bertentangan lalu bertembung dengan sebuah lori 20 tan.

“Akibat rempuhan itu, dua penumpang maut di lokasi kejadian, manakala seorang lagi disahkan meninggal dunia di Hospital Semporna.

“Bagaimanapun, pemandu kenderaan pacuan empat roda dan pemandu lori dilaporkan tidak mengalami sebarang kecederaan,” katanya.

Susulan itu, beliau berkata, pemandu Ford terbabit ditahan bagi membantu siasatan lanjut mengikut Seksyen 41(1) Akta Pengangkutan Jalan (APJ) 1987.

Sementara itu, Pusat Gerakan Operasi Jabatan Bomba dan Penyelamat Malaysia (JBPM) Sabah dalam satu kenyataan berkata, pihaknya menerima panggilan kecemasan berhubung nahas berkenaan pada jam 4.29 petang.

“Terdapat lima mangsa tersepit di dalam sebuah Perodua Kancil sebelum berjaya dikeluarkan pasukan bomba menggunakan peralatan khas.

“Dua mangsa disahkan meninggal dunia oleh pegawai perubatan di lokasi kejadian, dan diserahkan kepada pihak polis untuk tindakan lanjut.

“Tiga lagi mangsa pula mengalami kecederaan parah dan dihantar ke Hospital Semporna,” katanya sambil memaklumkan operasi ditamatkan pada jam 5.14 petang. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Liew Vui Keong Dedah Semua Usul Dikemukakan Kepada Speaker

SANDAKAN: Ahli Parlimen Batu Sapi, Datuk Liew Vui Keong mendedahkan empat usul dikemukakan tiga Ahli Parlimen kepada Dewan Rakyat.

Vui Keong berkata, tiga ahli Parlimen mengemukakan usul berkenaan iaitu Tun Dr Mahathir Mohamad, Datuk Seri Mohd Shafie Apdal dan beliau sendiri.

Menurutnya, Tun Mahathir memfailkan dua usul dan yang pertama adalah usul mengekalkan Tan Sri Ariff Yusoff sebagai Speaker Dewan Rakyat.

“Kedua, usul bahawa Yang Berhormat (YB) Pagoh (Tan Sri Muhyiddin Yassin) tidak mempunyai keyakinan majoriti ahli-ahli Dewan Rakyat Dibawah PM 26(1) dibaca bersama PM 27(3) dalam Peraturan Peraturan Mesyuarat Dewan Rakyat.”Namun, setakat ini tidak tahu apa keputusan Tan Sri Speaker dalam perkara ini,” katanya dalam satu kenyataan media, hari ini.

Menurutnya, Mohd Shafie pula telah memfailkan satu usul bahawa Tun Mahathir mempunyai keyakinan majoriti di bawah Peraturan Mesyurat 26(1) dan dibaca bersama Peraturan Mesyuarat 27(3) dalam Peraturan Peraturan 27(3) dalam Peraturan-Peraturan Mesyuarat Dewan Rakyat.

“Sesungguhnya usul yang dikemukakan oleh YB Semporna (Mohd Shafie) adalah mengikut apa yang telah dibenarkan oleh Peraturan-Peraturan Dewan Rakyat mahupun Perlembagaan Persekutuan.

“Seharusnya semua pihak jangan hanya terus membuat andaian yang kononnya YB Semporna tidak menghormati keputusan Yang Di-Pertuan Agong (YDPA) terlebih dahulu,” katanya.

Dalam pada itu, Vui Keong mendedahkan usulnya iaitu menangguhkan sidang dewan 18 Mei ini dengan empat sebab.

“Pertama, ada resolusi YB Pagoh tidak mempunyai keyakinan majoriti. Kedua, ada resolusi YB Langkawi mempunyai majoriti.

“Ketiganya, Majlis Mesyuarat Pertama Penggal Ketiga Parlimen ke-14 yang dijadualkan selama satu (1) hari melalui Notis Mesyuarat bertarikh 17 April 2020 oleh pihak Setiausaha Dewan Rakyat adalah bertentangan dengan kehendak Perlembagaan Persekutuan.

“Sebab terakhir, tidak munasabah ahli Parlimen ke Sabah pergi ke sana untuk bersidang sehari sahaja,” katanya.

Beliau berkata, pihaknya menrerima balasan daripada Speaker dan menyatakan tidak perlu disegerakan bagi sebab pertama dan kedua yang beliau nyatakan.

Tambahnya, mengenai sebab ketiga dan keempat pula, Speaker menyatakan ia mematuhi peraturan. – Astro Awani

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


PKPP: Rentas Negeri Dibenarkan Mulai 10 Jun

KUALA LUMPUR: Perdana Menteri, Tan Sri Muhyiddin Mohd Yassin mengumumkan Perintah Kawalan Pergerakan Bersyarat (PKPB) akan digantikan dengan Perintah Kawalan Pergerakan Pemulihan (PKPP) mulai 10 Jun hingga 31 Ogos ini.

PKPP antara lain membenarkan pergerakan rentas negeri selain beberapa aktiviti yang dilarang ketika PKPB akan dibenarkan.

“Mulai 10 Jun 2020, perjalanan rentas negeri akan dibenarkan kecuali di kawasan yang diisytiharkan PKPD.

Jadi bagi mereka yang ingin meziarahi ibu bapa yang tinggal berjauhan di negeri lain bolehlah berbuat demikian,” katanya.

PKPB diganti dengan Perintah Kawalan Pergerakan Pemulihan (#PKPP) mulai 10 Jun sehingga 31 Ogos – PM @MuhyiddinYassin pic.twitter.com/2pLFa0baOE


(VIDEO) Ibu Buang Bayinya Dari Jambatan Selepas Bertengkar Dengan Ibu Mertua

Tergamak seorang ibu di Shaanxi, China, membuang bayi perempuannya dari jambatan selepas bertengkar dengan ibu mertuanya.

Dalam kejadian 3 Ogos lalu, suspek, Zhou, menziarahi ibu mertuanya untuk menguruskan hal berkaitan dengan pengebumian mendiang bapa mertuanya.

Sebelum Zhou keluar dari rumah, dia bertengkar dengan ibu mertuanya itu mengenai hal rumah.

Zhou yang sejak dari dulu lagi tidak ‘sekepala’ dengan ibu mertuanya mengakui kemarahannya tidak terkawal ketika dia dalam perjalanan pulang ke rumah.

Tiba di jambatan itu, dia melepaskan kemarahan dengan membuang bayinya berusia 10 bulan dari ketinggian 10 meter ke dalam sungai.

Zhou kemudian cuba membunuh diri tetapi segera dihalang orang awam yang berada di tempat kejadian sebelum diserahkan kepada pihak polis.

Pihak berkuasa dipanggil ke lokasi untuk mencari dan menyelamatkan mangsa.


IPD Penampang Tambah SJR Di ‘Laluan Tikus’

PENAMPANG: Ibu Pejabat Polis Daerah (IPD) Penampang mengambil inisiatif memperkasakan penguatkuasaan Perintah Kawalan Pergerakan (PKP) 3.0 seiring arahan pengasingan di daerah ini serta Putatan dan Kota Kinabalu dengan menambah Sekatan Jalan Raya (SJR) di laluan altenatif yang dikenalpasti.

Ketua Polis Daerah Penampang Deputi Superintendan Mohd Haris Ibrahim berkata penambahan SJR itu dilaksanakan di Jalan Tulangis di sini.

“Seperti sedia maklum laluan Jalan Tulangis ini digunakan oleh pengguna jalan dari arah Penampang ke Putatan untuk mengelak dari melalui SJR sedia ada di jalan utama yang ada di daerah ini.

“Polis juga mengambil inisiatif menutup dua jalan utama dan tiga U-Turn termasuk Jalan Kobusak berhampiran stesen minyak serta laluan masuk dari Penampang ke Cybercity.

“Kedua-dua laluan ini yang juga laluan utama penduduk ditutup selepas penilaian bahawa penutupan ini tidak menyebabkan kesukaran kepada pengguna jalan berikutan terdapat jalan altenatif lain yang boleh digunakan untuk urusan mendapatkan keperluan harian serta mereka yang keluar bekerja,” katanya semasa meninjau pembukaan SJR di Jalan Tulangis di sini.

Haris berkata pihaknya menasihatkan orang ramai yang tinggal berdekatan dengan kawasan ini agar memberikan kerjasama sepenuhnya untuk mematuhi arahan ini bagi bersama-sama melandaikan penularan COVID-19 di daerah ini.

“Saya harapakan agar penduduk tidak melakukan perbuatan mengalihkan penghadang jalan secara haram kerana sesiapa yang membuka laluan ini akan dikenakan tindakan tegas mengikut sudut perundangan,” katanya.

Menurutnya sejak laluan ini ditutup kira-kira 30 kenderaan sudah berpatah balik dan kebanyakkan adalah penduduk yang tinggal di kawasan berdekatan ingin membeli barangan keperluan di Lido dan pihaknya sudah menerangkan perihal kawasan berkenaan yang sudah terletak di Kota Kinabalu dan menasihatkan agar penduduk mendapatkan barangan di daerah ini sahaja.

Dalam pada itu Haris berkata sejak arahan pengasingan daerah dikeluarkan, pihaknya mengubah strategi kedudukan SJR iaitu SJR di Kampung Dumpil yang didirikan di laluan Papar ke Kota Kinabalu sebelum ini ditukar ke laluan Puatatan ke Penampang.

“Ini adalah bagi mengelakkan dari berlakunya perbuatan rentas daerah dari Putatan ke Penampang tanpa pengawasan rapi.

“IPD Penampang juga kini masih dalam proses penilaian serta penelitian berkenaan laluan tikus serta laluan altenatif lain yang harus diambil tindakan selepas ini.

“Untuk penyelesaian masalah kesesakan di SJR pula kita mengambil inisiatif membuka dua laluan pada waktu puncak kepada mereka yang keluar bekerja dan akan dikurangkan kepada satu laluan sahaja selepas waktu puncak berakhir bagi memastikan penguatkuasaan lebih efektif,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Suami Ditahan Selepas Tular Video Pukul Isteri

PENAMPANG: Seorang lelaki ditahan polis selepas aksi ala ‘gusti’ suspek membelasah isterinya tular di media sosial sejak pagi tadi.

Dalam rakaman video berdurasi lima minit dua saat itu suspek dan isteri berusia 34 tahun bertengkar dan berlaku pergelutan hingga mangsa dibelasah.

Ibu mangsa yang turut kelihatan dalam rakaman itu cuba campur tangan namun tidak diendahkan oleh suspek malah cuba memukulnya.

Selepas kejadian itu, mangsa membuat laporan di balai polis berhampiran pada pukul 11.16 malam tadi.

Ketua Polis Daerah Penampang, Deputi Superitenden Mohd Haris Ibrahim berkata susulan laporan itu polis menahan lelaki yang juga suami kepada mangsa pukul 9 pagi tadi di rumah mereka di sebuah kampung di daerah ini.

Katanya siasatan awal mendapati mangsa adalah seorang suri rumah dikasari oleh suaminya iaitu suspek kerana tidak berpuas hati mangsa pergi menghadiri majlis hari jadi saudaranya tanpa pengetahuan suspek.

“Mangsa dan suspek tinggal berasingan sejak bulan Oktober tahun lalu.

“Suspek memaksa mangsa untuk kembali semula ke rumah sehingga menyebabkan berlakunya pertengkaran dan pergelutan,” katanya ketika dihubungi hari ini.

Mohd Haris berkata kejadian itu turut tular dalam media sosial melalui aplikasi WhatsApp dan Facebook sejak pagi tadi.

Katanya kes disiasat mengikut Seksyen 323 Kanun Keseksaan / 18A Akta Kekerasan Rumah Tangga.


Saleem meninggal dunia

KUALA LUMPUR: Penyanyi Saleem atau AM Saleem Abdul Majeed, 57, menghembuskan nafas terakhir di Pusat Perubatan Universiti Kebangsaan Malaysia (PPUKM), Cheras, di sini pada jam 6.30 pagi tadi.

Ia selepas 22 hari penyanyi kumpulan Iklim itu dimasukkan ke Unit Rawatan Rapi, PPUKM kerana kemalangan jalan raya di Bandar Mahkota Cheras.

Anak bongsunya, Muhammad Amirul Mukmin, berkata arwah bapanya berada dalam keadaan kritikal sejak semalam.

“Akibat hentakan kuat ketika kemalangan, otaknya bengkak, sekali gus menyukarkan penafasannya.

“Selepas koma hampir dua minggu, arwah mula sedar, tetapi keadaannya semakin lemah.

“Walaupun kelihatan ceria, kami nampak banyak perubahan pada arwah terutama apabila bibirnya berubah pucat.

“Doktor mengambil keputusan menidurkannya kerana arwah mengadu mengalami sakit kepala yang amat sangat apabila sedar,” katanya.

Amirul berkata, doktor menghubungi keluarganya jam 5.30 pagi tadi selepas keadaan bapanya semakin kritikal.

“Arwah terpaksa diberikan bantuan kecemasan, tetapi menghembuskan nafas terakhir kira-kira jam 6.30 pagi.

“Kami reda dengan pemergian arwah kerana sudah bersedia dengan segala kemungkinan selepas melihat keadaannya yang semakin kritikal,” katanya.

Jenazah penyanyi lagu Suci Dalam Debu itu akan dibawa ke surau As-Syakirin di Bukit Mahkota, Cheras untuk disembahyangkan sebelum dikebumikan di Tanah Perkuburan Islam, Bandar Tun Hussein Onn selepas solat Zuhur.


Hanya Makan Bubur, Penghuni Pusat OKU Di Tuaran Terpaksa Kibar Bendera Putih

KOTA KINABALU: ”Kami sangat tertekan dan hilang arah, jika kami tidak mengibarkan bendera putih, mungkin perkara buruk akan berlaku termasuk bunuh diri,” itu luahan seorang pengurus Pusat Latihan dan Amali Orang Kelainan Upaya (OKU) Sabah di Tuaran.

Azman Saidin berkata kesempitan hidup dialaminya bersama sekumpulan pelatih OKU di pusat itu berikutan hilang punca pendapatan akibat pelaksanaan Perintah Kawalan Pergerakan (PKP) yang masih dilanjutkan sehingga kini.

”Pusat ini sebenarnya menempatkan OKU yang tidak mempunyai pekerjaan atau tidak diberi peluang untuk bekerja di mana mereka akan dilatih membuat perabot untuk dijual kepada orang ramai dan hasilnya akan menjadi gaji buat mereka.

”Bagaimanapun sejak PKP dan ‘total lockdown’ dilaksanakan, kami tidak lagi dapat menjual perabot dan hampir setiap hari hanya makan bubur untuk meneruskan kelangsungan hidup,” katanya.

Menceritakan rintangan yang dihadapi mereka, Azman berkata sebelum ini terdapat seramai 22 pelatih yang bekerja di pusat itu namun lebih separuh daripada mereka terpaksa dilepaskan.

”Walaupun berat hati, saya terpaksa melepaskan mereka untuk balik ke pangkuan keluarga masing-masing kerana kerja di sini juga semakin berkurangan berikutan tiada tempahan perabot.

”Sekarang ini hanya tinggal 10 orang lagi pelatih yang berjuang untuk terus hidup setiap hari,” katanya.

Azman berkata, susulan itu dia mengambil keputusan menghubungi seorang doktor psikiatri untuk meluahkan perasaan serta memaklumkan keadaan yang kini dialami mereka.

Katanya, doktor itu kemudian mencadangkan agar mengibarkan bendera putih seperti mana yang diuar-uarkan dalam media sosial ketika ini.

”Saya fikir, kalau kami tidak dicadangkan berbuat demikian (kibar bendera putih), mungkin perkara tidak diingini boleh berlaku seperti kes bunuh diri yang kita selalu dengar ketika ini.

”Saya sendiri juga rasa sangat tertekan lebih-lebih lagi saya ini juga sedang menerima rawatan psikiatri daripada Hospital Mesra Bukit Padang,” katanya.

Azman berkata, dia tidak sangka cara mengibarkan bendera putih mendapat respon dan hasil yang sangat pantas.

Katanya, mereka mula mengibarkan bendera putih di luar pusat berkenaan pada Selasa dan kira-kira dua jam selepas itu, ramai pihak yang tampil menghulurkan bantuan.

”Bukan hanya memberikan sumbangan masing-masing tetapi ada juga yang menempah serta membeli perabot daripada kami.

”Saya sangat terharu kerana ramai orang di luar sana yang menunjukkan kasih sayang mereka. Bukannya kami meminta perkara ini berlaku tetapi keadaan semasa telah menyebabkan kami tertekan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjawat Awam Ditemui Mati Di Dalam Rumah

LABUAN: Rasa tidak sedap hati penduduk berhampiran di sebuah rumah flat membawa kepada penemuan mayat seorang lelaki yang ditemui telah meninggal dunia di rumahnya di Taman Perumahan Mutiara Sungai Bedaun petang semalam.

Menurut kenyataan Pemangku Ketua Polis Labuan DSP Mohd Ibrahim Mohd Ghani, mangsa lelaki tempatan 44 tahun merupakan penjawat awam disahkan telah meninggal dunia oleh pasukan perubatan di kediamannya.

Laporan kematian dibuat oleh jiran mangsa susulan terdapat cecair seperti darah menitis dari siling rumahnya yang terletak di aras 3 di blok perumahan yang sama.

Terdahulu, orang awam telah menghubungi pihak polis lebih kurang pukul 3.45 petang bagi memaklumkan kejadian berkenaan.

Menerusi maklumat itu, pihak polis dengan bantuan Jabatan Bomba dan Penyelamat (JBPM) Labuan telah pergi ke tempat kejadian untuk memecahkan pintu rumah terbabit yang didapati berkunci.

Mengulas lanjut, DSP Mohd Ibrahim berkata pemeriksaan terhadap mayat mangsa mendapati tiada kecederaan fizikal atau sebarang bukti yang menunjukkan terdapat unsur jenayah dilakukan ke atas tubuh badan mangsa.

Mayat mangsa telah dibawa kepada ke Unit Forensik Hospital Labuan untuk bedah siasat dan kes diklasifikasikan sebagai mati mengejut.


Mangsa Culik Abu Sayyaf Terbunuh Di Sulu

LAHAD DATU: Seorang nelayan warga Indonesia dikenali sebagai Laa Baa yang diculik bersama empat yang lain oleh kumpulan Abu Sayyaf pada Januari lalu, di perairan Tambisan, Tungku, di sini ditemui terbunuh di Patikul, Sulu, Filipina semalam.

Komander Kawasan Keselamatan Khas Pantai Timur Sabah (ESSCom), Datuk Ahmad Fuad Othman yang mengesahkan perkara itu berkata, ia berdasarkan maklumat yang diperoleh daripada rakan sejawat di Filipina.

“Betul (mangsa terbunuh), kejadian berlaku pada 28 September sewaktu misi menyelamat lima mangsa culik oleh Tentera Filipina.

“Ketika misi itu, berlaku pertempuran berbalas tembakan dengan kumpulan Abu Sayyaf dan mayat mangsa dijumpai semalam,” katanya kepada Bernama.

Pada Januari lalu, Laa Baa, 32, merupakan antara lima nelayan warga Indonesia yang dilaporkan diculik di perairan Tambisan, Tungku, Lahad Datu.

Mangsa culik lain dikenali sebagai Arsyad Dahlan, 41; Riswanto Hayano, 27; Edi Lawalopo, 53, dan Syarizal Kastamiran, 29.

Dalam pada itu, Ahmad Fuad berkata, empat lagi mangsa culik masih berada dalam tahanan kumpulan Abu Sayyaf. – BERNAMA


RM2.5 Juta Peruntukan Baik Pulih, Naik Taraf Kemudahan Sukan Di Sandakan

SANDAKAN, 6 Feb: Dua gelanggang bola keranjang di Sandakan akan dibaik pulih dan sebuah kompleks sukan pula akan dinaik taraf dengan peruntukan Persekutuan sebanyak RM2.5 juta tahun ini.

Timbalan Menteri Belia dan Sukan Steven Sim Chee Keong berkata projek membaik pulih dua gelanggang bola keranjang awam di Bandar Kim Fung dan Taman Pertama di sini dijangka siap dalam tempoh enam bulan dengan jumlah peruntukan sebanyak RM500,000.

Katanya projek menaik taraf Kompleks Sukan Komuniti Libaran dijangka siap dalam tempoh setahun dengan kos RM2 juta.

“Antara skop membaik pulih gelanggang bola keranjang ini ialah membaiki lantai gelanggang, membina bumbung dan memasang lampu untuk keselesaan masyarakat sekitar yang sering menggunakan gelanggang ini untuk sukan bola keranjang dan aktiviti riadah lain.

“Untuk Kompleks Sukan Komuniti Libaran pula memakan peruntukan yang agak besar kerana kompleks itu sangat uzur dan melibatkan banyak skop kerja seperti menaik taraf dewan serba guna dan membaik pulih paip serta pendawaian semula bekalan elektrik,” katanya kepada pemberita selepas melawat Gelanggang Bola Keranjang Bandar Kim Fung di sini hari ini.

Menurut Sim, kerja membaik pulih dan menaik taraf projek berkenaan dijangka dimulakan pada suku kedua tahun ini.


Polis Tuaran Tahan 12 Warga Tempatan Terlibat Kes Dadah

TUARAN, 24 Jun – Polis Tuaran menahan 12 orang disyaki terlibat dalam penyalahgunaan dadah menerusi operasi yang dijalankan selama tujuh hari sehingga semalam.

Ketua Polis Daerah Tuaran DSP Mohd Hamizi Halim berkata kesemua yang ditahan adalah warga tempatan yang berumur 25 hingga 45 tahun.

Katanya 11 orang ditahan selepas ujian air kencing menunjukkan keputusan positif menggunakan dadah, manakala seorang lagi kerana membekalkan dadah.

Tangkapan dilakukan menerusi operasi yang dijalankan di kawasan Taman Telipok Ria, Kampung Mengkabong, Kampung Berungis dan kawasan Tenghilan, katanya dalam satu kenyataan hari ini.

Dadah jenis syabu seberat 5.20 gram yang dianggarkan bernilai RM780 turut dirampas semasa operasi dijalankan.


Bantuan Tunai RM300 Sudah Diagih Kepada 46,046 Penerima – Hajiji

PAPAR: Kerajaan negeri sudah membuat pembayaran sejumlah RM13.81juta kepada 46,046 penerima Bantuan Tunai One-off RM300, setakat 7 Feb.

Ketua Menteri, Datuk Seri Panglima Hajiji Noor, berkata kerajaan telah bersetuju untuk melaksanakan Bantuan Sabah Prihatin Covid-19 2.0 kepada penduduk Sabah yang terjejas akibat pelaksanaan Perintah Kawalan Pergerakan (PKP) di negeri ini.

“Bantuan ini melibatkan peruntukan sebanyak RM97 juta membabitkan 323,334 penerima di negeri ini. Pembayaran sudah bermula sejak 29 Januari lalu.

“Kerajaan negeri memberi bantuan 2.0 ini atas rasa tanggungjawab dan keprihatinan kepada rakyat yang terjejas berikutan pelaksanaan PKP 2.0 akibat penularan pandemik Covid-19,” katanya selepas melakukan lawatan kerja ke daerah Papar hari ini.

Dalam program itu, Hajiji turut menyempurnakan penyampaian Bantuan Tunai ‘One-Off’ dan bakul makanan Covid-19 kepada peneroka kecil ladang getah bertempat di Semaian Kabang, Lembaga Industri Getah Sabah (LIGS), Kampung Kabang.

Hajiji berkata, kerajaan negeri sedia maklum bahawa pelaksanaan PKP 2.0 menyebabkan ramai rakyat yang terjejas termasuk tidak dapat meneruskan perniagaan kecil-kecilan selain hilang pekerjaan.

“Justeru, bagi yang tidak  tersenarai sebagai penerima Bantuan Sabah Prihatin 1.0 tetapi turut terjejas akibat pandemik ini, mereka boleh  mengemukakan rayuan (untuk menerima bantuan),” katanya.

Bagi yang tidak tersenarai menerima bantuan tunai one-off, rayuan boleh dikemukakan melalui Pejabat Daerah masing-masing atau menerusi kementerian atau agensi yang menguruskan bantuan berkenaan.

Bagi pemberian bakul makanan, beliau berkata sebanyak 7,547 bakul makanan sudah diagihkan setakat 7 Feb.

Katanya, pelbagai bantuan yang diberikan kerajaan negeri ini adalah antara inisiatif  dalam Hala Tuju Sabah Maju Jaya iaitu berkaitan kesejahteraan rakyat.

“Ini bagi memastikan semua rakyat tanpa mengira fahaman politik, agama dan bangsa, tetapi terjejas akibat Covid-19 dan pelaksanaan PKP dibantu oleh kerajaan,” katanya.

Turut hadir adalah Timbalan Ketua Menteri yang juga Menteri Pertanian dan Industri Makanan negeri, Datuk Dr Jeffrey Kitingan; Menteri Tugas-Tugas Khas, Datuk Mohd Arifin Mohd Arif; Setiausaha Kerajaan Negeri, Datuk Seri Sr Safar Untong dan Ahli Parlimen Kimanis, Datuk Mohamad Alamin. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maut kereta terbabas masuk parit

LELAKI maut selepas kereta dipandunya terbabas ke dalam parit di Kilometer 13, Jalan Beaufort-Sipitang, Kampung Bakau, Beaufort, pagi hari ini.

Dalam kejadian 8.30 pagi itu, mangsa Jainie Mohd Yusoff, 54, disahkan meninggal dunia di Hospital Beaufort akibat kecederaan pada badannya.

Ketua Polis Daerah Beaufort, Deputi Superintendan Azmir Abdul Razak berkata, ketika kejadian mangsa dipercayai dalam perjalanan dari Beaufort menghala ke Sipitang.

“Hasil siasatan awal mendapati kemalangan berlaku apabila kereta Proton Persona dipandu mangsa gagal dikawal sebelum terbabas dan masuk ke dalam parit.

“Mangsa kemudian dikejarkan ke Hospital Beaufort sebelum disahkan meninggal dunia ketika menerima rawatan,” katanya kepada wartawan Harian Metro.

Azmir berkata, kes disiasat mengikut Seksyen 41(1) Akta Pengangkutan Jalan 1987. – Harian Metro


Polis Kawal Rapi Kawasan Kompleks Mahkamah Kota Kinabalu

KOTA KINABALU: Keadaan terkini di perkarangan Kompleks Mahkamah Kota Kinabalu setakat jam 9.40 pagi.

Anggota polis menjalankan kawalan rapi di sekitar kawasan mahkamah termasuk laluan utama ke Istana Negeri berhampiran Bulatan Nenas, pintu utama dan laluan masuk ke dalam mahkamah.

Kawalan ini adalah untuk mengawal pergerakan keluar masuk bagi mengelakkan insiden tidak diingini berlaku sepanjang pendengaran rayuan kes sivil Bekas Ketua Menteri Tan Sri Musa Aman hari ini.

Seawal jam 8 pagi perkarangan komplekas sudah dipenuhi oleh kumpulan penyokongnya yang turut bersama-sama mengikuti perkembangan pendengaran kes ini.


Polis Penampang Kuatkuasakan SJR Tengah Malam Ini

PENAMPANG: Ketua Polis Daerah Penampang Deputi Superintendan Mohd. Haris Ibrahim memaklumkan sekatan jalan raya (SJR) akan dikuatkuasakan bermula tengah malam ini selaras dengan pengumuman yang dibuat Kerajaan Persekutuan semalam.

Bagaimanapun, beliau berkata, masyarakat di daerah Kota Kinabalu, Tuaran, Putatan dan Penampang masih boleh merentasi sempadan kerana dikategorikan sebagai satu zon pusat bandar yang sama.

“Mengikut arahan semasa daripada Majlis Keselamatan Negara (MKN) dan Pesuruhjaya Polis Sabah, Penampang ini dizonkan kepada salah satu kawasan yang dizonkan sebagai pusat bandar iaitu Kota Kinabalu, Tuaran, Putatan dan Penampang.

“Jadi maksudnya apabila empat kawasan ini dijadikan satu zon umpama satu kawasan sempadan. Jadi pergerakan antara lokasi ini tidak ada apa-apa sekatan.

“Apa-apa pun dari masa ke semasa, kita akan maklumkan menerusi Facebook bagi memberi maklumat terkini kepada rakyat Penampang,”katanya.

Beliau berkata demikian pada sidang akhbar di Ibu pejabat Polis Daerah (IPD) Penampang, hari ini.

Mengulas lanjut, beliau berkata, setakat ini SJR hanya diadakan di Putatan bagi mengawal pergerakan masuk masyarakat Papar ke zon pusat bandar.

“Berdasarkan situasi ini, kita hanya bersempadan dengan Papar, kita hanya menangkis atau menyekat orang-orang dari Papar untuk masuk ke Putatan ataupun ke Penampang maksudnya daripada segi persediaan,kita hanya lakukan SJR di kawasan Putatan sahaja.

“Sementara itu, bagi mereka yang tinggal di daerah lain tetapi kerja di sini, mereka perlu mendapatkan surat pengesahan daripada majikan masing-masing,”katanya.

Tambahnya, bagi mereka yang mempunyai urusan jenazah mahupun urusan perubatan masyarakat perlulah mendapatkan surat daripada Polis Diraja Malaysia (SPRM) terlebih dahulu.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Graduan psikologi UMS terima skrol ijazah dari Ketua Menteri di hospital

KOTA KINABALU, 30 Nov – Walaupun Fatimah Faisal tidak dapat naik pentas untuk menerima skrol ijazahnya sempena masjlis konvokesyen Universiti Malaysia Sabah (UMS) baru-baru ini kerana lumpuh selepas terlibat dalam kemalangan jalan raya, namun beliau tetap bertuah menerima skrol ijazahnya yang disampaikan sendiri oleh Ketua Menteri Datuk Seri Mohd Shafie Apdal di hospital hari ini.

Mohd Shafie yang juga Pro Canselor UMS, diiringi Naib Canselor UMS Prof Datuk Dr D Kamarudin D Mudin tiba di Hospital Queen Elizabeth 1 untuk majlis penyerahan skrol itu kira-kira jam 6 petang.

Bercakap kepada pemberita kemudian Mohd Shafie berharap kehadirannya untuk menyerahkan skrol ijazah kepada Fatimah, 23, akan memberi sedikit kegembiraan kepada  graduan psikologi itu.

“Sedikit sebanyak dapat memberi kegembiraan kepada dia (Fatimah), jadi kami sampaikan ijazah itu di sini (Hospital Queen Elizabeth 1),” katanya.

Menurut Mohd Shafie pihak UMS juga sedang mengatur untuk memberi sedikit sebanyak bantuan kepada Fatimah yang berasal dari Kampung Senallang, Semporna untuk meringankan beban beliau dan keluarganya.

Fatimah yang bercita-cita menjadi seorang guru cedera parah apabila kereta yang dinaikinya terlibat dalam kemalangan jalan raya di Bulatan Likas pada 1 Nov lalu.

Fatimah sepatutnya menerima ijazahnya pada majlis konvokesyen UMS pada 26 Nov lalu namun disebabkan kemalangan yang menimpanya semasa balik dari bekerja, hasratnya  itu tidak kesampaian.

Fatimah pada masa ini lumpuh satu badan, kecuali tangan kanannya dan masih tidak dapat bercakap.


Koperasi Diketuai Pimpinan Parti BERSATU Bersama Isteri Didakwa Tipu Umrah

KOTA KINABALU: Koperasi Pembangunan Usaha Sama Masyarakat Sabah Maju Berhad (Kop-Pusamaju) yang diketuai pemimpin Parti Pribumi Bersatu Malaysia (Bersatu) Putatan sebagai penasihat serta isteri beliau yang turut memegang jawatan kanan koperasi didakwa menawarkan pakej umrah palsu bernilai RM2,990 setiap seorang terhadap 319 mangsa.

Berikutan penipuan tersebut, kebanyakkan mangsa telah membuat laporan polis di Ibu pejabat Polis Daerah (IPD) Penampang dan IPD Kota Kinabalu bagi memohon pihak berkuasa menyiasat perkara berkenaan.

Salah seorang mangsa yang ditemui mendakwa, melalui pakej yang ditawarkan, kesemua peserta sepatutnya terbang ke Tanah Haram pada 23 Mac lalu, namun tidak pernah menjadi kenyataan.

“Pada mulanya kami ditawarkan pakej bernilai RM2,500 untuk penerbangan dari Kuala Lumpur ke Mekah dan tambahan RM490 untuk penerbangan dari Kota Kinabalu ke Kuala Lumpur.

“Disebabkan yakin dengan koperasi tersebut, saya sendiri dan beberapa rakan telah membuat dua kali transaksi bayaran di kaunter pejabat koperasi di Putatan sehingga cukup jumlah RM2,990 tanpa mengesyaki apa-apa,” katanya yang merupakan kakitangan sebuah agensi kerajaan.

Sumber tersebut yang enggan namanya didedahkan berkata, selepas membuat bayaran, kesemua mangsa dijanjikan penerbangan ke Tanah Haram pada 23 Mac menyebabkan sebahagian mereka telah mengadakan kenduri kesyukuran di rumah masing-masing.

Bagaimanapun dakwanya, amat mengejutkan apabila pada petang 22 Mac, pihak koperasi melalui aplikasi WhatsApp memaklumkan kepada semua peserta bahawa tarikh penerbangan ditunda pada 27 Mac sehingga ada kumpulan dari Keningau yang telah berada di Lapangan Terbang Antarabangsa Kota Kinabalu (KKIA) terpaksa patah balik.

“Sejak itu maka bermulalah siri penangguhan penerbangan oleh pihak koperasi iaitu pada 30 Mac, 2 April, 7 April dan yang terakhir kononnya pada 27 April tetapi tiada yang tepat,” kata sumber itu.

Menurut sumber itu, pada 1 April lalu, satu pertemuan pernah dilakukan di rumah pemimpin Bersatu itu di Putatan sebagai persediaan kononnya penerbangan yang dijadualkan keesokan hari akan menjadi kenyataan tetapi akhirnya tetap tidak berlaku.

Dakwa sumber itu, selepas berasa tertipu, kesemua peserta berkenaan telah menuntut supaya wang mereka dikembalikan, namun sehingga hari ini hanya beberapa individu sahaja yang telah dibayar balik manakala selebihnya masih belum menerima duit tersebut.

“Lebih malang ada sebahagian daripada kami bukan sahaja tidak dibayar balik malah pasport mereka juga masih disimpan oleh pihak koperasi tanpa dikembalikan sehingga menimbulkan pelbagai persoalan.

“Kami cuma mahu supaya hak kami dipulangkan, permintaan kami untuk berjumpa dengan pemimpin itu dan isterinya tidak pernah ditunaikan sebaliknya setiap kali kami hanya dapat berurusan dengan orang suruhan mereka,” katanya.

Tambah sumber berkenaan, salah seorang daripada mangsa juga telah membuat laporan polis kerana menerima ugutan yang dipercayai daripada pihak koperasi agar jangan menghebohkan perkara itu jika tidak keselamatannya terancam.

“Apa salah kami sampai menerima ugutan begitu. Jumlah wang itu terlalu besar bagi sebilangan peserta terutama ibu-ibu tunggal yang telah memasang hajat pergi ke Mekah tetapi tidak tertunai,” tambahnya.


Shafie Berkebolehan Dan Layak Jadi Calon Perdana Menteri

KOTA KINABALU: Penantian 57 tahun melihat anak Sabah diangkat sebagai Perdana Menteri akhirnya bakal menjadi kenyataan.

Demikian kenyataan Wirawati Parti Warisan Sabah (Warisan) apabila melihat cadangan menjadikan Presiden Warisan, Datuk Seri Panglima Mohd Shafie Apdal sebagai Perdana Menteri Pakatan Harapan (PH) plus.

Ketua Wirawati Warisan, Isnaraissah Munirah Majilis berkata, sesiapa sahaja berhak memimpin Kerajaan Persekutuan walaupun jika calon itu datangnya dari Sabah dan sememangnya mempunyai kelayakan sama untuk memimpin Persekutuan.

“Kita sudah menanti 57 tahun untuk ini. Saya percaya beliau (Mohd Shafie) mempunyai kebolehan dan kelayakan…mempunyai bakat kepimpinan yang sama seperti orang lain.

“Selaku Ketua Wirawati Sabah dan rakan Wirawati yang lain, kami berdiri teguh di bekalang presiden parti kami,” katanya ketika diminta mengulas mengenai video tular yang menunjukan Tun Dr Mahathir Mohamad mencadangkan Mohd Shafie sebagai calon Perdana Menteri PH plus.

Beliau berkata demikian semasa sidang media Wirawati Warisan, di pejabat Warisan, di sini hari ini.

Mengenai isu keanggotaan parti, Munirah berkata, Warisan meraikan dan mengalu-alukan sesiapa sahaja yang ingin menyertai parti.

Katanya, sebagai Ketua Bahagian Warisan Kota Belud, beliau terbuka untuk menerima sesiapa sahaja.

“Tiada diskriminasi. Jika permohonan keahlian di hantar ke bahagian, cawangan sudah tentu kita akan hantar kepada Setiausaha Agung parti. Kenapa pula kita mahu halang mereka yang ingin menyertai kita.

“Saya rasa Warisan adalah wadah terbaik untuk seluruh warga Sabah tanpa mengira bangsa, agama sekalipun.

Mengenai kekeliruan penubuhan cawangan yang berlaku di Kota Belud, Munirah berkata, perkara itu tertakluk kepada kelulusan Jabatan Pendaftaran Pertubuhan (RoS).

Katanya, Warisan Bahagian Kota Belud sentiasa mengalu-alukan sesiapa sahaja yang ingin menyertai parti. Permohonan keahlian mereka menyertai parti diterima kerana permohonan diberikan kepada pejabat parti di peringkat negeri pada Julai 2019.

Namun, cadangan penubuhan cawangan itu tidak diterima di peringkat bahagian.

Untuk makluman, penubuhan cawangan bukan tertakluk kepada kelulusan ibu pejabat parti. Ini merupakan bidang kuasa RoS.

Semalam, Pengerusi penaja cawangan Kota Belud Awang Salleh Makmud bersama 11 individu yang memohon menyertai Warisan tahun lepas menarik diri kerana didakwa bosan menunggu kelulusan rasmi Warisan.

Kumpulan daripada empat cawangan di bahagian Kota Belud itu juga mendakwa proses keahlian Warisan perlahan, tidak sistematik dan membenarkan amalan favoritisme.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PM Tiba Di Perdana Putra

KUALA LUMPUR: Perdana Menteri Muhyiddin Yassin tiba di Perdana Putra pagi ini bagi mengadakan perjumpaan bersama pegawai tertinggi kerajaan dan mesyuarat khas Jemaah Menteri.

Perjumpaan itu dibuat sebelum Muhyiddin dijangka akan menghadap Yang di-Pertuan Agong di Istana Negara, berkaitan kedudukannya selaku perdana menteri.

Menurut laporan Bernama TV, kenderaan membawa Muhyiddin tiba di Perdana Putra pada 8.07 pagi.

Terdahulu, kenderaan membawa Ketua Polis Negara Acryl Sani Abdullah Sani dilihat memasuki perkarangan bangunan Perdana Putra pada 8.10 pagi tadi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Harap Dapat Lebih 2.88 Juta Dos Vaksin Bulan Ini

KOTA KINABALU : Kerajaan Negeri Sabah berharap dapat memperoleh agihan lebih 2.88 juta dos vaksin COVID-19 bulan ini bagi membolehkan program vaksinasi di negeri ini berjalan lancar, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata Jabatan Kesihatan Negeri Sabah (JKNS) juga sedang berusaha meningkatkan kadar vaksinasi bulan ini dan menyasarkan purata pemberian 60,000 dos vaksin itu dalam sehari kepada penduduk.

“Hampir 41 peratus penduduk dewasa di Sabah telah melengkapkan pengambilan kedua-dua dos vaksin COVID-19…sebanyak 19,799 suntikan dos pertama vaksin diberikan hari ini menjadikan jumlah kumulatif  lebih 1.64 juta dos pertama diberikan.

Bagi dos kedua 22,469 dos diberikan hari ini menjadikan jumlah kumulatif lebih 1.11 juta dos,” katanya menerusi satu kenyataan malam ini.

Sementara itu, beliau berkata satu kluster baharu dilaporkan iaitu Kluster Jalan Pahlawan membabitkan Pusat Latihan Polis (Pulapol) Kota Kinabalu dalam Mukim Petagas di sini dengan 45 kes telah dikesan di Kota Kinabalu dan Penampang.

Masidi berkata penularan di Kota Kinabalu dan Penampang itu berlaku dalam kalangan pelatih konstabel polis, tenaga jurulatih polis, pekerja dewan makan pusat latihan, selain turut menjangkiti ahli keluarga.

“Ia merupakan kluster jenis institusi latihan. Kes indeks adalah seorang lelaki yang merupakan jurulatih polis berumur 44 tahun, tinggal di Perumahan IPK (Ibu pejabat Polis Kontinjen) Kepayan dan disahkan positif pada 26 Ogos di Klinik Kesihatan Luyang setelah bergejala sejak 24 Ogos lepas.

“Kes telah dimasukkan ke PKRC (Pusat Kuarantin dan Rawatan Berisiko Rendah) di Pirasan, Kota Belud untuk rawatan lanjut, 72 sampel diambil 45 kes positif dikesan, sembilan sampel didapati negatif dan selebihnya  masih menunggu keputusan ujian saringan,” katanya.

Beliau berkata Sabah merekodkan sebanyak 2,329 kes positif COVID-19 hari ini menjadikan jumlah kumulatif 152,602 kes dan seramai 3,355 pesakit sembuh menjadikan jumlah kumulatif pesakit sembuh 120,699 orang.

Sebanyak 33 kematian dicatatkan hari ini manakala 4,907 pesakit masih menerima rawatan.  – BERNAMA


COVID-19: 1,300 Kes Baharu & 5 Kes Kematian Dilaporkan Hari Ini

KUALA LUMPUR: Kementerian Kesihatan Malaysia pada hari ini memaklumkan terdapat 1,300 kes baharu yang dilaporkan pada hari ini.

Maklumat yang dikongsikan menerusi laman Twitter rasmi KKM itu memaparkan terdapat sebanyak 1,276 kes tempatan dan 24 kes import.

Dalam pada itu, KKM juga memaklumkan bahawa terdapat 1,412 kes telah sembuh dan menjadikan jumlah kes sembuh adalah 337,868.

Turut dilaporkan, terdapat 5 kes kematian baharu pada hari ini menjadikan jumlah kes kematian adalah 1,300.

Berdasarkan infografik yang dimuat naik di laman Twitter KKM, Sarawak mencatatkan kes baharu tertinggi hari ini dengan 385 kes dan diikuti Selangor dengan 242 kes.


SPRM Sabah Tahan 19 Kontraktor Kemuka Penyata Bank Palsu RM49 Juta

KOTA KINABALU: Suruhanjaya Pencegahan Rasuah Malaysia (SPRM) Sabah menahan 19 kontraktor kerana dipercayai mengemukakan penyata bank palsu bernilai RM49 juta kepada Jabatan Pendidikan Negeri untuk mendapatkan tender sekolah di negeri itu.

Sumber berkata, semua suspek berusia antara 24 hingga 53 tahun ditahan di pejabat SPRM Kota Kinabalu pada 10 pagi tadi.

Katanya, penyata bank palsu tersebut dikemukakan sebagai dorongan untuk memasuki tender beberapa sekolah di seluruh Sabah.

Sementara itu, Pengarah SPRM Sabah, S Karunanithy ketika dihubungi mengesahkan tangkapan dan memaklumkan kes disiasat mengikut Seksyen 18 Akta SPRM 2009 dan Seksyen 471 Kanun Keseksaan.

Katanya, semua suspek terdiri 10 lelaki dan sembilan wanita akan dituduh di Mahkamah Khas Rasuah Kota Kinabalu dalam masa terdekat.

Beliau berkata, pada 2020 SPRM Sabah menahan 39 kontraktor yang dipercayai mempunyai modus operandi sama membabitkan nilai kontrak berjumlah lebih RM80 juta.

Susulan tangkapan itu, sebanyak 132 pertuduhan berjaya dilakukan di Mahkamah Khas Rasuah di Sabah, tahun lalu.

“SPRM memandang serius berhubung kesalahan tersebut dan susulan daripada kes berkenaan, beberapa aktiviti pencegahan telah dilaksanakan bagi menangani isu berkaitan.

“Antara usaha dilaksanakan ialah mengadakan beberapa sesi penerangan kepada kontraktor seperti penganjuran seminar integriti dengan kerjasama antara Kementerian Kewangan Sabah dengan SPRM Sabah pada 25 Ogos 2020,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditahan, Pakaian Sukan Tiruan Bernilai RM13,917 Dirampas

SANDAKAN: Pejabat Perdagangan Dalam Negeri dan Hal Ehwal Pengguna (PPDHEP) Sandakan merampas dan menyita 125 helai jersi dan tiga seluar tiruan menggunakan jenama Adidas, Nike dan Puma bernilai RM13,917.

Turut ditahan adalah seorang lelaki warga tempatan berusia 53 tahun yang juga pemilik premis susulan serbuan ke atas sebuah premis di pusat bandar, di sini, kira-kira pukul 10 pagi, semalam.

Ketua Cawangan PPDHNEP Sandakan, Mohamad Hashim berkata, serbuan dilakukan selepas risikan yang dilakukan selama dua minggu mendapati aktiviti perdagangan menjual barangan tiruan di premis terbabit.

“Kita minta agar peniaga menjual barangan asli yang mana terjamin daripada sudut kualitinya kepada pengguna, manakala pengguna pula diharap tidak menyokong barnagan tiruan.

“Ia bagi melindungi hak cipta dagang yang tidak boleh ditiru sewenang-wenangnya untuk dijual dan mengaut keuntungan dengan cara mudah,” katanya di sini, hari ini.

Mohamad berkata, kes itu disiasat mengikut Seksyen 102 (1)(c) Akta Cap Dagangan 2019 yang memperuntukkan denda RM10,000 bagi setiap barangan atau tiga tahun penjara atau kedua-duanya sekali jika sabit kesalahan.

Dalam perkembangan berkaitan, Mohamad berkata, sejak Januari lalu, pihaknya sudah melaksanakan 5,991 pemeriksaan dan merekodkan 125 kes pelbagai akta yang membabitkan rampasan lebih RM2.1 juta dan RM36,400 kompaun.

Selain itu, katanya sebanyak 129 aduan awam diterima sepanjang tempoh itu dan berjaya diselesaikan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Hargai Bung Tetap Bersama GRS, Selepas UMNO Tarik Sokongan Kepada Muhyiddin

KOTA KINABALU, 8 Julai : Ketua Menteri Datuk Hajiji Noor menghargai pendirian Pengerusi Badan Perhubungan UMNO negeri Sabah Datuk Seri Bung Moktar Radin yang kekal konsisten dengan komitmen untuk terus bersama-sama dalam kerajaan Sabah pimpinan Gabungan Rakyat Sabah (GRS).

Hajiji yang juga Pengerusi GRS berkata pendirian itu menzahirkan komitmen padu semua kepimpinan GRS untuk menjunjung mandat rakyat Sabah yang telah memilih kerajaan baharu di bawah gagasan gabungan parti berkenaan.

Beliau berkata perjuangan untuk bersama rakyat perlu diterjemahkan dengan semua pemimpin Sabah memberi fokus, bekerjasama dan terus bersatu padu.

“Keutamaan kita adalah menjaga nasib dan masa depan rakyat serta negeri (Sabah). Cabaran di hadapan kita adalah menangani isu kesihatan, keselamatan dan ekonomi susulan pandemik COVID-19.

“Justeru, sebagai Pengerusi GRS, saya amat menghargai pendirian beliau (Bung Moktar) yang terus bersama kerajaan GRS di Sabah,” katanya dalam kenyataan hari ini.

Terdahulu, Bung Moktar yang juga Timbalan Ketua Menteri menyatakan bahawa UMNO Sabah berpendirian untuk terus kekal bersama rakan komponen dalam GRS bagi mempertahankan kerajaan Sabah yang kini ditadbir gabungan tersebut walaupun berdepan situasi politik semasa.

Timbalan Pengerusi I GRS itu juga berkata UMNO Sabah bertindak mempertahankan kerajaan Sabah pada masa ini bagi memastikan janji kepada rakyat semasa Pilihan Raya Negeri Sabah Ke-16 lepas dapat ditunaikan.

GRS adalah gabungan parti dalam Perikatan Nasional (Bersatu, Parti Solidariti Tanah Airku, Parti Progresif Sabah dan PAS); BN (UMNO, MCA, MIC dan Parti Bersatu Rakyat Sabah) dan Parti Bersatu Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kapasiti Kesihatan Di Tawau Cukup Setakat Ini

TAWAU: Jumlah katil dan kelengkapan kesihatan termasuk alat bantuan penafasan dan pakaian perlindungan diri (PPE) bagi merawat pesakit COVID-19 di Tawau ketika ini masih mencukupi, kata Timbalan Pengarah Hospital Tawau Dr Azman Ibrahim.

Beliau berkata penggunaan katil pesakit COVID-19 di hospital itu mencapai 55 peratus daripada 150 katil yang disediakan, namun katil bagi bilik rawatan kritikal atau Unit Rawatan Rapi (ICU) telah mencecah 90 peratus penggunaan setakat Rabu lepas.

“Manakala 40 peratus katil digunakan di Kompleks Sukan Tawau selain 25 peratus katil lagi digunakan di Pusat Kuarantin dan Rawatan Berisiko Rendah (PKRC) Institut Latihan Kementerian Kesihatan Malaysia (ILKKM),” katanya ketika ditemui Bernama di sini hari ini.

Setakat ini, katanya terdapat lebih 200 kes COVID-19 masih aktif direkodkan di Tawau.

Bagaimanapun, Dr Azman berkata peningkatan mendadak kes COVID-19 dikhuatiri boleh memberikan impak terhadap perkhidmatan kesihatan awam termasuk masalah kekurangan kakitangan.

“Di saat Sabah dan Tawau merekodkan kes tertinggi COVID-19 pada Oktober lalu, banyak negeri memberi bantuan namun situasi ketika ini tidak sama lagi kerana negeri-negeri lain turut merekodkan peningkatan kes, sebab itu kita perlu kawal penularan wabak ini,” katanya.

Dalam pada itu, beliau mengingatkan penduduk Tawau supaya tidak leka mengamalkan prosedur operasi standard (SOP) yang ditetapkan.

Katanya pengajaran perlu diambil daripada kejadian sebelum ini apabila Perintah Kawalan Pergerakan (PKP) terpaksa dikuatkuasakan di Tawau sebanyak tiga kali berikutan peningkatan kes COVID-19 ketika itu.

“Apabila PKP ini ditamatkan, di situ ada majlis sosial dan kes naik, lepas itu kita buat PKP lagi dan kes turun. Penduduk kena ingat keadaan ini, ketika ini menjelang Hari Raya, saya melihat orang mulai bersesak di semua tempat tanpa ikut SOP, jadi kemungkinan untuk kes naik (selepas raya) ada, kerana kesan lupa SOP,” katanya.

Sabah melaksanakan PKP Bersyarat (PKPB) sejak 29 April lalu hingga 17 Mei depan berikutan peningkatan zon merah di negeri itu.  – BERNAMA


Wanita Hamil Maut Kemalangan, 5 Lagi Parah Kemalangan 3 Kenderaan

TAWAU: Seorang wanita hamil maut manakala lima yang lain cedera dalam kemalangan membabitkan tiga kenderaan, di Kilometer 45, Jalan Apas, berhampiran Kampung Nasib Kita, dekat sini, hari ini.

Dalam kejadian 1.52 tengah hari itu, mangsa Noor Aqila Ibrahim, 27, disahkan meninggal dunia di lokasi kejadian.

Ketua Polis Daerah Tawau Asisten Komisioner Peter Umbuas berkata, kemalangan membabitkan tiga kenderaan, masing-masing dua Toyota Vios dan sebuah Proton Saga.

Menurutnya, siasatan awal mendapati kemalangan berlaku apabila kereta Vios berwarna biru dipandu suami mangsa, Wan Ramzi Wan Omar, 27, dari arah Tawau menuju ke Semporna secara tiba-tiba hilang kawalan.

“Kenderaan dinaiki pasangan suami isteri itu kemudiannya merempuh pembahagi jalan sebelum memasuki laluan bertentangan lalu bertembung dengan sebuah lagi Toyota Vios berwarna merah.

“Pada masa sama, kereta Proton Saga (e-hailing) yang berada di laluan itu tidak dapat mengelak lalu merempuh kereta dinaiki mangsa,” katanya dalam kenyataan di sini, hari ini.

Beliau berkata, akibat kemalangan itu, empat mangsa menaiki kereta Proton Saga iaitu Kuhan Neelamegan, 29, mengalami pendarahan dalaman, Vasanthakumar Segaran, 29, dan Shalini Thiagarajan, 30, masing-masing lebam kaki kiri manakala pemandu Al Hafiz Mohd Basir, 26, turut parah.

Peter berkata, pemandu Toyota Vios berwarna merah lelaki berumur 61 tahun bersama seorang penumpang lelaki berusia 66 tahun bagaimanapun tidak mengalami sebarang kecederaan.

Katanya, semua mangsa yang cedera dihantar ke hospital Tawau menggunakan ambulan untuk rawatan lanjut.

“Siasatan lanjut masih diteruskan dan kes disiasat mengikut Seksyen 41(1) Akta Pengangkutan Jalan (APJ) 1987,” katanya.

Sementara itu, Ketua Balai Jabatan Bomba dan Penyelamat Malaysia (JBPM) Tawau, Julius John Stephen Jr berkata, pihaknya menerima panggilan kecemasan berhubung kejadian itu pada 1.57 tengah hari.

Katanya, sepasukan tujuh anggota bersama sebuah jentera dan van Unit Bantuan Perkhidmatan Kecemasan (EMRS) dikejarkan ke lokasi kejadian bagi membantu mangsa. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


62 Penduduk Terjejas Banjir Di Nabawan

NABAWAN: Banjir kilat yang melanda Kampung Salung, Nabawan, awal pagi kelmarin menyebabkan 62 penduduk terjejas.

Dalam kejadian jam 5 pagi itu, beberapa kenderaan milik penduduk kampung turut ditenggelami air susulan hujan lebat sejak petang semalam.

Pegawai Daerah Nabawan Virus Malitam berkata, lapan rumah yang terjejas namun tiada pemindahan dilakukan.

Menurutnya, pihaknya sedang mengusahakan bantuan kebajikan kepada semua mangsa yang terbabit.

“Pejabat Daerah bekerjasama dengan Jabatan Bomba dan Penyelamat Malaysia (JBPM), Polis Diraja Malaysia (PDRM) dan Angkatan Pertahanan Awam Malaysia (APM) untuk membantu penduduk yang terjejas.

“Selain itu, pejabat daerah juga bekerjasama dengan Kementerian Kesihatan Malaysia (KKM) dan Pejabat Perkhidmatan Kebajikan Am Daerah Nabawan, Jabatan Sukarelawan Malaysia (RELA) untuk sebarang tindakan lanjut,” katanya ketika dihubungi, hari ini.

Virus berkata, pihaknya akan terus memantau keadaan cuaca di kampung berkenaan untuk tindakan selanjutnya.

“Tiada pemindahan dilakukan namun kita sudah mengenal pasti pusat pemindahan di Gereja SIB, Kampung Sabuluh yang mempunyai kapasiti 40 orang sekiranya diperlukan.

“APM juga sudah memberi nasihat supaya penduduk naik ke tempat lebih tinggi sekiranya hujan berterusan,” katanya.


Pelajar Sabah Naib Johan Teater Maya Di Karnival Seni Portugal

KENINGAU: Pasukan Kolej Vokasional Keningau yang terdiri daripada enam orang pelajar jurusan kosmetologi telah menyertai karnival seni Portugal dalam kategori teater maya pada 25 September 2021.

Pasukan itu terdiri daripada Elysca Florey Jackson, Syahirah Nur ain Binti Rasmet, Nurshawinnda Binti Juhtin, Calviana Adeline Tadahogay Martin, Sharon Rovina Digul dan Ellysandra O’vya Etor. Persembahan mereka telah dianugerahkan naib johan oleh pihak penganjur.

Mereka telah dilatih oleh Cikgu Nurazilah Binti Hj Othman dengan bantuan Cikgu Bibiana Paulus.

Para pelajar ini menggunakan teknik solekan muka untuk meningkatkan keberkesanan lakonan watak mereka dalam teater tersebut.

Bele-Bele merupakan bahasa Bajau yang boleh diterjemahkan sebagai orang-orang iaitu replika seakan-akan manusia yang digunakan untuk menyakutkan burung agar tidak mendekati kawasan sawah padi.

Kisah ini menceritakan seorang makhluk ajaib yang badannya diperbuat daripada jerami dan makhluk ini rasa tersisih kerana masyarakat setempat sentiasa bersangka buruk dengannya niat baiknya.

Nasibnya berubah apabila dia berjaya menjumpai bakat uniknya yang boleh digunakan untuk membantu komuniti.

Pengarah kolej tersebut, Encik Johari @ Jaibet Bin Sabin, berasa bangga dan terharu dengan dedikasi para pelajar kolej tersebut yang gigih menyertai pelbagai pertandingan dan program dalam dan luar negara secara dalam talian dan berjaya membuktikan bahawa pandemik ini tidak menghalang mereka untuk membuat persembahan seni.

Kolej ini telah menyertai pelbagai aktiviti seni sejak awal tahun ini seperti pertunjukan boneka, penceritaan dan pembacaan puisi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru KV Keningau Bentang Aplikasi Mudah Alih Rekaan Sendiri Di Turki Secara Maya

KENINGAU: Dua orang guru dari Kolej Vokasional Keningau, Waslee Bin Razalee dan Sharifah Razhana Binti Hj. Akarab, telah merekacipta aplikasi mudah alih untuk mengajar penulisan dalam subjek Bahasa Inggeris.

Aplikasi yang mereka namakan “Go English Writing” itu telah diterima untuk dibentang di sebuah persidangan dalam talian berpusat di Ankara, Turki pada 27-28 Mac 2021.

Persidangan ini yang dikenali sebagai Middle East International Conference on Contemporary Scientific Studies merupakan anjuran Middle East Congress dan ianya menampilkan lebih 300 pembentangan melalui beberapa sesi selari dalam masa dua hari tersebut.

Encik Waslee Bin Razalee merupakan guru Bahasa Inggeris manakala Puan Sharifah Razhana mengajar matapelajaran sejarah.

Mereka cuba meneroka penggunaan teknologi terkini untuk menghasilkan aplikasi mudah alih yang lebih bersesuaian dengan pembelajaran masa kini iaitu pembelajaran di rumah serta penggunaan telefon mudah alih sebagai medium pembelajaran.

Tujuan mereka adalah untuk membantu para pelajar di sekolah berkenaan yang masih lemah dari segi penulisan esei.

Mereka berharap inovasi ini mampu dijadikan sebagai bahan rujukan yang cepat, ringkas dan mudah digunakan oleh pelajar terutamanya apabila mereka perlu mengulangkaji topik penulisan esei.

Encik Johari @ Jaibet Bin Sabin, pengarah KV Keningau, memuji usaha dua orang guru ini kerana kesanggupan mereka meneroka kaedah baru dalam meningkatkan kualiti pembelajaran para penuntut di kolej tersebut.

Dia mengharapkan agar inovasi itu dapat diperkembangkan lagi agar ianya mampu digunakan oleh guru-guru dari sekolah lain.


Ingkar PKP, Gadis Mengaku Salah Rempuh Sekatan Jalan Raya Di Lahad Datu

LAHAD DATU: Seorang gadis mengaku bersalah di Mahkamah Majistret Lahad Datu, hari ini, kerana melanggar Perintah Kawalan Pergerakan (PKP) dan merempuh sekatan jalan raya (SJR).

Koh Shul Jing, 18, membuat pengakuan itu di hadapan Majistret Ryan Sagirann Rayner Jr.

Ryan kemudiannya menjatuhkan hukuman denda RM1,000 dan penjara dua bulan jika gagal membayar denda bagi kesalahan melanggar PKP.

Bagi kesalahan merempuh SJR, tertuduh dikenakan hukuman penjara enam hari dari tarikh tangkapan dan denda RM1,000.

Jika gagal membayar denda, tertuduh boleh dipenjara enam bulan.

Shul Jing kemudiannya membayar denda berkenaan.

Mengikut pertuduhan pertama, dia berada di SJR lampu isyarat Muhibbah, Lahad Datu pada 12.40 tengah malam, 25 April lalu.

Perbuatannya melanggar Peraturan 3(2) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Bagi pertuduhan kedua, tertuduh merempuh SJR di lokasi sama dan melakukan kesalahan mengikut Seksyen 26(2) Akta Polis 1960.

Kes dikendalikan Timbalan Pendakwa Raya, Risal Abd Fikkah manakala Shul Jing diwakili peguam, Kamarudin Chengki.

Pada 25 April lalu, tertuduh merempuh SJR sehingga menyebabkan kecederaan kepada anggota Pasukan Gerakan Am (PGA). – HMetro


Kerajaan Sabah Beri Komitmen Pulih Semula Ekonomi Negeri Menerusi Pelan SMJ

KOTA KINABALU, 9 Julai : Kerajaan Sabah akan terus memberi komitmen penuh untuk memulihkan semula ekonomi negeri menerusi inisiatif digariskan dalam pelan pembangunan Hala Tuju Sabah Maju Jaya (SMJ), kata Ketua Menteri Datuk Seri Hajiji Noor.

Beliau berkata kesungguhan kerajaan Sabah dapat dilihat menerusi beberapa pencapaian signifikan pada tahun lepas termasuk mencatat kutipan hasil sebanyak RM5.449 bilion, tertinggi dalam sejarah negeri itu.

“Terdapat banyak lagi pencapaian kerajaan Sabah yang akan memanfaatkan rakyat di negeri ini secara keseluruhannya. Dalam soal membangunkan negeri ini, masih banyak yang perlu kita lakukan,” katanya dalam perutusan sempena Hari Raya Aidiladha 1443H/2022.

Hajiji berkata kisah dan sejarah pengorbanan agung Nabi Ibrahim A.S dan anakanda Nabi Ismail A.S menjadi iktibar yang perlu sentiasa dihayati oleh seluruh umat Islam dalam menghadapi cabaran kehidupan seharian.

Bagi umat Islam di Sabah, katanya, iktibar daripada Aidiladha menjadi panduan dalam menghadapi pelbagai cabaran khususnya dalam aspek ekonomi selepas penularan COVID-19.

“Bagi yang akan mengerjakan ibadah korban, tunaikanlah tanggungjawab dengan penuh tawaduk dan ikhlas. Agihkan daging korban kepada mereka yang memerlukan. Semoga melalui ibadah ini akan bertambah kukuh nilai perpaduan dalam kalangan rakyat Sabah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Labuan Kini Zon Hijau – CPRC KKM

KUALA LUMPUR, 2 Mei: Wilayah Persekutuan Labuan kini kawasan kelima Zon Hijau atau sifar kes COVID-19 setakat 12 tengah hari semalam.

Berdasarkan infografik Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan Malaysia (KKM) yang dikongsi melalui media sosial rasmi KKM, hari ini, selain Labuan, empat negeri yang kini Zon Hijau ialah Perlis, Kedah dan Kelantan dan Perak.

Sehingga kini sebanyak 91 kawasan kini Zon Hijau manakala 58 daerah masih lagi mencatatkan kes aktif COVID-19, satu hingga 40 kes antaranya Gombak, 40 dan Petaling (38) di Selangor serta 31 kes di Seremban.

Sementara itu, lapan kawasan yang masih lagi Zon Merah ialah tiga daerah di Kuala Lumpur; dua daerah masing-masing Sarawak dan Johor dan satu di Selangor.

Daerah Zon Merah dengan kes aktif lebih 40 ialah kawasan Lembah Pantai (258), Kepong (84), dan Titiwangsa (74) di Kuala Lumpur; Kuching (143) dan Kota Samarahan (54), Sarawak; Kluang, 70 dan Johor Bahru, 46 di Johor serta Hulu Langat, Selangor (50).

Zon Merah mewakili jumlah positif COVID-19 melebihi 41 kes, Zon Kuning (satu hingga 40 kes) dan Zon Hijau tiada kes.


Sabah minta MASWings kaji semula keputusan henti penerbangan

SEMPORNA, 11 Nov – Sabah meminta MASWings mengkaji semula keputusan menghentikan penerbangan di negeri ini berkuat kuasa 1 Jan 2019.

Ketua Menteri Sabah Datuk Seri Mohd Shafie Apdal berkata keputusan itu merupakan satu perkara perlu dilihat secara serius disebabkan pengangkutan udara penting kepada sektor pelancongan di negeri ini.

“Saya minta perkara ini dikaji semula disebabkan sektor pelancongan cukup penting kepada negeri ini.

“Pelancong datang ke beberapa tempat menarik di negeri ini seperti di Semporna dan Lembah Danum di Lahad Datu, akan ambil masa kalau menggunakan pengangkutan darat,” katanya ketika ditemui pemberita Majlis Amanat Bersama Warga Pendidik Semporna di sini, malam tadi.

Beliau diminta mengulas keputusan MASWings itu yang dibuat pada tahun lepas untuk menghentikan laluan Kota Kinabalu-Tawau dan Kota Kinabalu-Sandakan.

Mohd Shafie berkata kerajaan negeri sentiasa mencari pendekatan terbaik meningkatkan sistem penerbangan di negeri ini termasuk mengadakan perbincangan dengan syarikat penerbangan AirAsia.

Katanya Sabah mempunyai sektor pelancongan yang cukup baik berbanding negeri lain dan ia banyak bergantung kepada sistem penerbangan.

Katanya tidak mungkin pelancong akan boleh sampai ke Pulau Sipadan di sini kalau tiada penerbangan dari Beijing, China ke Kota Kinabalu.

“Kami tak mahu pelancong  berada di udara agak lama atau berada di lapangan terbang sehingga sejam hingga dua jam.

“Mereka datang bukan mahu melihat lapangan terbang atau kapal terbang tetapi ingin melihat keindahan tempat dan merasai bagaimana kekayaan sumber alam seperti makanan laut yang cukup murah, keindahan flora dan fauna dan keunikan masyarakat yang ada di negeri ini,” katanya.

Justeru, katanya, kerajaan negeri menitikberatkan perkara yang berkaitan sistem penerbangan dan perkara yang menjejaskannya perlu diatasi kerana ia merupakan satu pengangkutan utama kepada negeri ini.

Mohd Shafie berkata sektor pelancongan merupakan tunjang ketiga utama kepada hasil negeri ini selepas minyak dan pertanian.

Menurutnya sistem penerbangan ini merupakan satu perkara harus dilihat secara serius oleh pihak kerajaan pusat agar sistem pengangkutan ini bukan hanya efisien tetapi juga mudah diakses oleh semua masyarakat khususnya pelancong yang datang dari luar negara.


PPM Tahan 7 Warga Indonesia Ceroboh Perairan Negara

TAWAU: Pasukan Polis Marin (PPM) menahan tiga bot jongkong asing selepas didapati menceroboh kawasan perairan negara menerusi operasi khas, Ops Gelora di kawasan perairan Pulau Sidam, dekat Tawau, semalam.

Semua bot jongkong tanpa nombor pendaftaran itu dikesan oleh sepasukan anggota bot ronda PPM dan Unit Risikan Marin dalam keadaan mencurigakan di kawasan berkenaan, sebelum ditahan untuk pemeriksaan pada 6.10 pagi.

Komander PPM Wilayah 4 Sabah, Asisten Komisioner Mohamad Pajeri Ali berkata, bot jongkong terbabit disyaki menceroboh perairan untuk menjalankan aktiviti haram yang boleh menjejaskan ekonomi negara.

Katanya, pemeriksaan awal mendapati tujuh lelaki membabitkan tekong dan kru bot masing-masing berumur antara 17 hingga 41 tahun.

“Semua suspek warga Indonesia itu juga gagal mengemukakan sebarang dokumen perjalanan atau pengenalan diri yang sah,” katanya dalam kenyataan, hari ini.

Semua suspek ditangkap dan dibawa ke Markas Operasi PPM Tawau untuk siasatan lanjut mengikut Akta Imigresen 1959/63.

Mohamad Pajeri berkata, PPM dari semasa ke semasa akan meningkatkan rondaan dan penguatkuasaan di laut bagi mengekang sebarang aktiviti yang menyalahi undang-undang termasuk pencerobohan bot asing.


Elica Paujin Dinobatkan Juara Big Stage 2022

PUTRAJAYA: Penyanyi Elica Paujin, 23, diumumkan sebagai juara Big Stage 2022 pada pentas akhir yang berlangsung di Pusat Konvensyen Antarabangsa Putrajaya (PICC), di sini, malam tadi.

Kemenangan penyanyi kelahiran Tambunan, Sabah itu membolehkannya membawa pulang wang tunai sebanyak RM100,000 dan trofi.

Tempat kedua dimenangi seorang lagi peserta berasal dari Sabah, Danial Chuer manakala tempat ketiga milik Aisha Retno.

Tempat ketiga dimenangi oleh penyanyi Aisha Retno yang membawa pulang hadiah wang tunai RM25,000 berserta trofi.

Tempat keempat menjadi milik penyanyi Yazmin Aziz manakala  Tegar Septian hanya mampu berpuas hati menduduki tempat kelima. Masing-masing membawa pulang RM15,000 dan RM10,000.

Konsert akhir Big Stage 2022 yang dihoskan Alif Satar dan Sherry Alhadad menampilkan juri tetap Datuk Seri Siti Nurhaliza, Ajai, dan Aliff Aziz.

Lebih meriah, Aina Abdul diundang sebagai juri jemputan bersama-sama dengan selebriti Elly Mazlein yang menggalas tanggungjawab sebabai juri pedas dan usahawan sensasi, Datuk Seri Vida sebagai presiden netizen.

Sementara menanti keputusan diumumkan, penonton dihiburkan dengan persembahan mantap dan memukau daripada Siti dan Aina. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Seramai 190 Penuntut Warga China UMS Dikuarantin

KOTA KINABALU: Seramai 190 penuntut warga China di Universiti Malaysia Sabah (UMS) dikuarantin sebagai langkah berjaga-jaga daripada penularan wabak koronavirus baharu (Covid-19).

Naib Cancelor UMS, Prof Datuk Dr Taufiq Yap Yun Hin berkata, semua penuntut itu membabitkan mereka yang pulang daripada bercuti dan ada rekod menerima lawatan ahli keluarga dari China.

“Kami meminta penuntut-penuntut itu tinggal di rumah dan pemantauan dibuat setiap hari bagi memantau keadaan mereka selain memberi mereka motivasi.

“Setakat ini semuanya baik-baik sahaja,” katanya kepada pemberita selepas menyampaikan amanat kepada warga UMS di Dewan Canselor UMS, di Kota Kinabalu, semalam.

Menurutnya, UMS mempunyai 352 penuntut berasal dari China.

“Semua mereka adalah bebas daripada sebarang jangkitan Covid-19,” katanya.

Dalam ucapannya, beliau berkata, sebelum isu Covid-19 tersebar, UMS menerima kehadiran sehingga 1,000 pelancong setiap hari, namun kini berkurangan.

“Sejak wabak ini merebak, jumlah pelancong yang ke UMS menurun hanya 100 orang setiap hari.

“UMS berhasrat menambah dua lagi pusat tarikan pelancongan baharu tahun ini iaitu Galeri Azman Hashim dan Pusat Sains UMS,” katanya.


PKP: JPJ Bersetuju Bantu Pihak Polis Dalam Sekatan Jalan Raya – Menteri

PUTRAJAYA: Sidang media perkembangan mengenai Perintah Kawalan Pergerakan (PKP) oleh Menteri Kanan (Kluster Keselamatan), Datuk Seri Ismail Sabri pada hari ini berkaitan dengan sikap sebilangan rakyat yang masih ingkar dengan arahan Perintah Kawalan Pergerakan.

Susulan daripada itu, Jabatan Pengangkutan Jalan (JPJ) bersetuju bersama-sama berganding bahu membantu pihak polis dalam sekatan jalan raya Ops Covid yang dijalankan di seluruh negara.

Menurut beliau lagi, kadar pematuhan PKP sehingga semalam ialah 97 peratus. Masih ada 3 peratus yang masih berdegil untuk patuhi arahan yang dikeluarkan. – BERNAMA


Kes SRC: Najib Bersalah!

KUALA LUMPUR: Mahkamah Tinggi mendapati Datuk Seri Najib Razak bersalah terhadap semua tuduhan rasuah dan pengubahan wang haram dana RM42 juta SRC International Sdn Bhd yang dihadapinya.

Hakim Mohd Nazlan Mohd Ghazali membacakan penghakiman itu, sebentar tadi.

“Selepas menimbangkan semua keterangan, saya mendapati pendakwaan berjaya membuktikan semua tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC dihadapi tertuduh.

“Saya dengan ini mendapati tertuduh bersalah ke atas ketujuh-tujuh tuduhan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Indonesia Pindah Ibu Negara Ke Kalimantan, Sabah Perlu Persiapkan Diri

KOTA KINABALU: Limpahan ekonomi daripada langkah Indonesia memindahkan ibu negaranya dari Jakarta ke Kalimantan akan melanda Sabah, justeru persediaan perlu dilakukan sebaik mungkin.

Ketua Menteri, Datuk Seri Mohd. Shafie Apdal berkata, sektor pelancongan adalah yang paling utama kerana dijangka lebih banyak pelancong Indonesia akan melawat Sabah jika langkah tersebut dilaksanakan.

“Pasti limpahan itu ada dan sudah tentu kita perlu persiapkan diri dalam dunia yang sangat berdaya saing kerana bayangkan mereka akan membawa berbilion nilai wang untuk membangunkan kawasan itu.

“Bercakap tentang pelancongan kita mesti pastikan kapasiti ditingkatkan bukan sahaja produk pelancongan tetapi menerima kemasukkan lebih banyak pelancong,” katanya dalam sidang akhbar di sini hari ini.

Mohd. Shafie berkata, beliau menaruh kepercayaan kepada Perdana Menteri, Tun Dr. Mahathir Mohamad untuk berunding dengan Indonesia bagaimana proses tersebut perlu dilaksanakan.

Apa yang pasti katanya, Singapura sebelum ini menerima limpahan daripada kedudukannya yang berdekatan dengan Jakarta, justeru Sabah perlu mempelajarinya dan melihat kerjasama yang boleh dilaksanakan bersama Indonesia untuk kebaikan kedua-dua pihak.


Pemimpin PPBM Sabah Nafi 20,000 Ahli Akan Sertai Warisan

KOTA KINABALU: Ketua penyelaras PPBM Pulai, Sahran Untai menafikan beliau sebahagian daripada 260 pemimpin parti mendakwa diri mereka ialah perintis parti di Sabah yang meninggalkan PPBM untuk menyertai Warisan bulan lalu.

Beliau menyifatkan kenyataan Thomas Mojuga yang mendakwa dirinya perintis PPBM di Sabah walaupun keahliannya di Pulai, Johor, mengelirukan dan palsu.

“Beliau mendakwa ramai akan meninggalkan parti kerana mereka tidak gembira dengan keputusan parti melantik Adun Sulaman, Hajiji Noor sebagai ketua perhubungan negeri.

“Beliau turut mendakwa seramai 20,000 ahli akan mengikutnya keluar parti untuk menyertai Warisan.

“Itu adalah dongeng kerana dalam kumpulan kami, hanya ada 7,000 orang dan bukan semuanya berdaftar.

“Hari ini, sekurang-kurangnya 5,500 ahli ini komited untuk kekal bersama parti. Status 1,500 lagi tidak diketahui. Mereka mungkin kekal, mungkin tidak,” katanya dalam sidang media di ibu pejabat PPBM Sabah di sini, hari ini.

Sahran percaya Mojuga membuat keputusan meninggalkan parti bersama pengikutnya disebabkan kecewa selepas mereka melobi untuk “perkara tertentu” daripada pucuk pimpinan parti.

Beliau percaya keputusan mereka berdasarkan kepentingan peribadi, bukan kerana mereka tidak suka pemimpin di PPBM Sabah.

Bulan lalu, Mojuga mendakwa dirinya sebahagian daripada tulang belakang parti di Sabah dan keputusannya keluar parti disokong 260 pemimpin parti, termasuk ketua bahagian, pemimpin Pemuda serta Wanita yang tidak puas hati dengan pelantikan Hajiji.

Beliau mendakwa tidak adil parti mengetepikan pemimpin seperti Sahran yang bekerja keras untuk parti, tetapi tidak diberikan sebarang jawatan.

Mojuga turut mendakwa 20,000 ahli akan keluar parti untuk menyertai Warisan.

Sahran berkata, sebagai ahli parti dan mendakwa dirinya perintis PPBM di Sabah, Mojuga patut menerima dan menghormati keputusan pucuk pimpinan parti, termasuk menerima bekas pemimpin Umno dalam PPBM.

Katanya, beliau sudah mengadakan mesyuarat dengan pemimpin parti, termasuk Hajiji sebelum mengadakan sidang media hari ini kerana tidak mahu bertindak menentang kehendak parti.

“Itu sebabnya kami mengambil masa sebulan untuk menafikan dakwaan Mojuga. Kami menyokong penuh pelantikan Hajiji.

“Mojuga tidak patut mengkritik pemimpin parti secara terbuka dan kemudian mengumumkan keputusannya menyerta parti lain seperti Warisan.

“Persoalannya siapa yang dilantik mengetuai PPBM di Sabah tidak patut timbul sama sekali.”


Pemain Sabah Tuntut Lunaskan Kelewatan Bayaran Gaji

KOTA KINABALU: Kesal kerana gaji selama lima bulan belum dilunaskan oleh pihak pengurusan Persatuan Bola Sepak Sabah (Safa) menyebabkan pemain dikatakan hampir memboikot sesi latihan di Stadium Likas, petang tadi.

Begitupun, sumber SabahNewsToday memberitahu bahawa dakwaan pemain Sabah mahu memboikot latihan adalah tidak benar sama sekali.

“Kami tidak boikot latihan.. sebaliknya kami diberikan cuti selama dua hari oleh jurulatih. Saya fikir jurulatih (Jelius Ating) pun faham masalah yang dihadapi pemain Sabah berikutan masalah gaji ini.

“Keperluan gaji penting kerana kami perlu isi minyak kenderaan ke sesi latihan setiap hari.. apatahlagi bagi yang perlu menyara keluarga sangat terdesak dan perlukan gaji,” katanya ketika dihubungi hari ini.

Menurut sumber itu lagi kali terakhir mereka menerima bayaran tersebut pada bulan Ogos lalu.

Oleh itu katanya para pemain mengharapkan campurtangan kerajaan negeri untuk membantu menyelesaikan masalah yang membelenggu pemain ekoran kelewatan pembayaran gaji itu.

Lebih memeritkan katanya apabila beberapa pemain mengadu elektrik di kediaman mereka terpaksa dipotong kerana gagal melunaskan bil yang tertangguh selama beberapa bulan.

“Kalau pemain ada kerja tetap, mungkin tidak begitu terbeban, tapi mereka bermain sepenuh masa. Kami berharap agar CM (Ketua Menteri, Datuk Seri Mohd Shafie Apdal) dapat membantu,” katanya.

Baru-baru ini Alijus Sipil telah meletak jawatan sebagai presiden Safa dan nampaknya kemelut terus membelenggu persatuan ini.- SabahNewsToday


‘Saya Sedia Terima Dia Semula’

KUALA LUMPUR: Bella Astillah dengan hati terbuka mengaku sedia menerima bekas suami, Aliff Aziz, kembali ke pangkuannya.

Bella berkata, buat masa ini, keputusan yang bakal diambil akan dibincangkan bersama keluarga.

Namun, tambah Bella, apabila tiba masa yang sesuai, dia dan Aliff akan membuat pengumuman berhubung perkara itu.

“Sebenarnya, sejak berpisah Mei lalu, kami tidak pernah bermusuh… Semuanya demi anak kami, Mohamad Ayden Adrean.

“Saya tidak pernah membenci Alif. Cuma saya lihat perpisahan kami banyak mengajar Aliff dan mematangkan dirinya.

“Saya bukan hendak membuktikan kepada masyarakat dia sudah berubah. Bagi saya, asalkan dia sayang dan ambil berat mengenai anak sudah memadai,” katanya di sini, hari ini.

Bella berkata, dia hanya melakukan yang terbaik untuk Ayden.

“Sekiranya berbaik dengan Aliff adalah keputusan terbaik untuk Ayden, saya akan terima dengan hati terbuka.

“Apatah lagi, Ayden sangat rapat dengan Aliff. Setiap kali berpisah dengan Aliff, dia akan menangis. Ini membuatkan hati saya remuk setiap kali pulang dari menjenguk Aliff di Singapura,” katanya.

Sementara itu, ditanya mengenai foto merangkul lengan lelaki yang dikongsi di Instagram, awal bulan ini, Bella tidak menafikan jejaka itu adalah Aliff.

Menurutnya, gambar berkenaan diambil ketika mereka bersama keluarga bersantai di Universal Studio Singapore (USS).

“Netizen hanya tahu mengecam yang negatif. Mereka tidak nampak dari sudut positif terutama untuk kebaikan Ayden.

“Mereka hanya tahu menyuruh saya supaya mencari lelaki lain atau yang lebih baik.

“Tetapi kita tidak tahu nasib pada kemudian hari jika memilih lelaki baharu. Lagipun, dalam keadaan sekarang, saya hanya mahu fokus kepada membesarkan anak. Manalah sempat hendak memikirkan soal pengganti,” katanya.

Bella dan Aliff berkahwin pada 9 September 2016, namun bercerai pada 16 Mei tahun lalu.


Selamba bawa lari

Mexico City: Seorang bayi perempuan berusia lapan bulan dilarikan daripada ibunya ketika melawat saudara sakit di hospital dan dijual kepada sepasang suami isteri yang cuma membayar AS$160 (RM661) serta jam emas.

Dalam kejadian minggu lalu, María Magdalena Sánchez terpaksa meninggalkan bayinya Nancy di luar ketika melawat adik perempuannya yang sakit, kerana dianggap berbahaya memandangkan kanak-kanak itu terlalu kecil.

María meninggalkan Nancy bersama anak saudara, Emiliano, 15, serta Jenni, enam, di luar hospital berkenaan di Cuauhtémoc.

Nancy bagaimanapun mula menangis menyebabkan Emliliano cuba menenangkannya sebelum pada masa sama Jenni berkata, dia mahu ke tandas.

Rakaman kamera litar keselamatan tertutup (CCTV) menunjukkan Emiliano meninggalkan bayi berkenaan dengan seorang wanita yang duduk menunggu bersama mereka.

Wanita itu bagaimanapun melarikan bayi berkenaan apabila dua beradik terbabit beredar dari situ. Dalam keterangannya kepada polis, Emiliano mendakwa wanita itu memberinya AS$5 (RM20) bagi membeli makanan untuknya dan Jenni.

Usaha mencari Nancy dilakukan besar-besaran membabitkan polis serta rakan dan keluarga mangsa yang turut mengedarkan gambar bayi itu sehingga sepasang suami isteri tampil menyerah diri.

Pasangan berusia 36 tahun itu berkata, mereka dihampiri seorang wanita yang menawarkan Nancy untuk AS$160 dan jam emas.

Nancy dipulangkan kepada María pada pagi Jumaat. – Agensi


Lapan kampung bakal jadi kampung angkat polis

KOTA KINABALU, 28 Dis – Sebanyak lapan buah kampung di daerah Kota Kinabalu bakal dijadikan sebagai kampung angkat polis pada tahun hadapan dalam usaha membanteras penyalahgunaan dadah dan jenayah di kampung terlibat.

Ketua Polis Daerah Kota Kinabalu ACP Habibi Majinji berkata usaha itu sebagai kesinambungan kepada program kampung angkat setelah dua kampung dipilih pada tahun ini iaitu Kampung Lokub dan Kampung Pulau Gaya.

Beliau berkata terdapat 132 kampung di daerah Kota Kinabalu yang perlu dipantau dan program kampung angkat itu diharap dapat menurunkan kadar jenayah di daerah ini.

“Pihak polis akan mengenal pasti kampung yang terlibat dengan kegiatan jenayah terutamanya penyalahgunaan dadah, akan dijadikan sebagai kampung angkat. Penduduk kampung juga akan dilantik untuk bekerjasama dengan pihak polis,” katanya pada sidang media selepas majlis perhimpunan bulanan di Ibu Pejabat Polis Daerah di sini, hari ini.

Habibi berkata antara aktiviti yang dijalankan dalam program kampung angkat itu ialah sesi dialog bersama penduduk, riadah dan solat berjemaah bagi mereka yang beragama Islam.

Beliau berkata kadar jenayah sepanjang tahun ini telah turun sebanyak 6.57 peratus iaitu daripada 1,522 kes pada tahun lepas kepada 1,422 kes pada tahun ini.


PRK Batu Sapi: Jadikan PRN Sabah Pengajaran

KOTA KINABALU: Peningkatan mendadak kes Covid-19 selepas Pilihan Raya Negeri (PRN) Sabah lalu harus menjadi pengajaran sebelum menghadapi Pilihan Raya Kecil (PRK) Parlimen Batu Sapi kelak.

Menteri Kerajaan Tempatan dan Perumahan Sabah Datuk Masidi Manjun berkata, Suruhanjaya Pilihan Raya (SPR) bertanggungjawab menentukan prosedur operasi standard (SOP) yang lebih ketat kepada pengundi, terutama dari luar kawasan Parlimen Batu Sapi.

Beliau berkata, walaupun kerajaan negeri menetapkan pelbagai SOP dan sekatan, ia akan menjadi dilema jika pengundi di luar Sabah tetap ingin kembali negeri ini untuk tujuan mengundi.

“Bagaimanapun, isu ini akan diputuskan SPR dan kita akan menunggu sehingga SPR mengumumkan SOP yang perlu dipatuhi.

“Jika kita bercakap mengenai yang datang dari Semenanjung ke sini untuk berkempen, sangat jelas ia menimbulkan persoalan sekiranya ada keperluan mereka datang ke sini semasa tempoh berkempen.

“Melihat apa yang terjadi selepas PRN (Sabah) lalu, tidak silap saya ada lebih 450 kes Covid-19 di Semenanjung datangnya dari Sabah.

“Apabila mereka kembali ke sana, ada yang dijangkiti dan kemudiannya menjangkiti orang lain,” katanya.

Beliau berkata demikian ketika ditanya mengenai tempoh lanjutan Perintah Kawalan Pergerakan Bersyarat (PKPB) bakal memberi kesan pergerakan pengundi dari luar Sabah kembali ke negeri ini untuk mengundi pada PRK itu.

Masidi berkata, apa yang berlaku selepas PRN Sabah itu adalah satu pengajaran yang baik.

“Ia adalah satu pengajaran yang baik untuk kita dan akan menjadi sesuatu yang bodoh untuk kita mengulang kesilapan yang sama.

“Bagaimanapun, kita serahkan kepada pihak berkuasa berkaitan untuk memutuskan, jika adanya keperluan untuk berkempen, rakyat Sabah boleh berkempen dengan apa cara sekalipun yang dibenarkan oleh SPR.

“Sandakan antara daerah zon merah di Sabah,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKR Sabah Tolak PAS Dilantik Dalam Kabinet Negeri

KOTA KINABALU: Parti Keadilan Rakyat (PKR) Sabah menentang sepenuhnya cadangan untuk melantik sorang wakil dari PAS dalam Dewan Undangan Negeri (DUN) di sini.

Ketua PKR Sabah Datuk Christina Liew  berkata, PAS pada masa kini adalah rakan sekutu dalam Perikatan Nasional (PN).

Beliau menegaskan cadangan untuk memberikan laluan kepada wakil PAS dilantik sebagai ADUN Dilantik tidak dapat diterima oleh rakyat Sabah memandangkan masyarakat negeri ini terdiri daripada pelbagai lapisan komuniti, agama dan budaya yang sentiasa harmoni bersama.

“Rakyat Sabah mengamalkan prinsip kesederhanaan dan konsep kesatuan dalam kepelbagaian. Kita menentang budaya atau amalan politik pepecahan yang boleh memecah belahkan kaum di negeri ini.

“Kita menentang sebarang ideologi politik yang bertentangan dengan kepelbagaian kaum dan tidak akan menerima sebarang agenda politik yang berdasarkan ekstremisme,” katanya dalam satu kenyataan di sini, kelmarin.

Beliau berkata, rakyat menolak cadangan untuk melantik wakil PAS dalam DUN Sabah kerana tindakan itu boleh menjejaskan amalan kepelbagaian budaya di negeri ini.

Katanya, rakyat Sabah berbangga dengan budaya kesatuan yang diamalkan dan sangat mencintai keamanan.

Christina berkata demikian ketika membalas kenyataan pemimpin PAS Selangor Roslan Shahir Mohd Shahir yang mahukan seorang ADUN Dilantik dari PAS dalam Kabinet Sabah.

Sementara itu, Setiausaha Agung Barisan Nasional Tan Sri Annuar Musa turut menjelaskan bahawa PAS dijangka akan mendapat satu jawatan ADUN Dilantik dalam DUN negeri ini.

Berikutan dengan kebimbangan itu, Christina yang juga mantan  Timbalan Ketua Menteri Sabah berkata, cadangan itu ditolak rakyat Sabah sama sekali berdasarkan satu petisyen yang kemukakan kepada Kerajaan Sabah iaitu ‘PAS IS NOT ALLOWED IN SABAH CABINET’.

Kempen untuk mendapatkan tandatangan itu bermula pada tiga hari lalu oleh kumpulan ‘Better Sabah’ dengan harapan mencapai sasaran sebanyak 25,000 tandatangan.

Christina turut menjelaskan PAS tidak bertanding sebarang Kerusi di Pilihan Raya Negeri baru-baru ini dan parti berkenaan tidak pernah menang dalam pilihan raya di Sabah.

“Kekalahan PAS dalam semua pilihan raya sebelum ini di Sabah membuktikan bahawa parti berkenaan tidak dialu-alukan oleh rakyat Sabah,” katanya. –


KWSP Akan Permudah Permohonan i-Sinar Ahli

KUALA LUMPUR: Pemansuhan kriteria i-Sinar akan membabitkan perubahan kepada sistem, proses dan tadbir urus i-Sinar Online.

Kumpulan Wang Simpanan Pekerja (KWSP) dalam kenyataan ringkasnya berkata, ini bagi memastikan permohonan boleh dibuat secara mudah dan selamat bagi membantu ahli bertahan ketika tempoh mencabar ini.

“Oleh itu, KWSP amat menghargai kesabaran dan pertimbangan ahli sementara perubahan ini dilaksanakan,” katanya.

KWSP berkata, ia mengambil maklum pengumuman yang dibuat oleh Menteri Kewangan, Tengku Datuk Seri Zafrul Tengku Abdul Aziz hari ini berkenaan pemansuhan kriteria kemudahan i-Sinar bagi memberi lebih ramai ahli bantuan kewangan melalui simpanan Akaun 1.

“Maklumat lanjut berkenaan perkara ini akan diumumkan oleh KWSP di saluran-saluran komunikasi rasmi.

“Ahli juga dinasihatkan agar merujuk maklumat sahih daripada KWSP. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anggota Polis Cedera Ditikam Di Inanam

KOTA KINABALU: Dua penagih dadah menyerang termasuk menikam seorang anggota polis untuk meloloskan diri dalam kejadian di Taman Puri Warisan, Inanam, Kota Kinabalu, semalam.

Bagaimanapun dalam kejadian 1.35 tengah hari itu, dua lelaki tempatan berusia 33 dan 39 tahun terbabit berjaya ditahan anggota polis.

Ketua Polis Daerah Kota Kinabalu, Asisten Komisioner Habibi Majinji berkata, bertindak atas maklumat awam dan risikan, sepasukan anggota dan pegawai polis menjalankan operasi di kawasan berkenaan.

Katanya, pasukan polis terserempak dengan dua lelaki yang sedang menghisap dadah di bawah tangga di blok bangunan perumahan berkenaan.

“Sebaik menyedari kehadiran polis, kedua-dua suspek terus membuang dua paket syabu sebelum melarikan diri.

“Bagaimanapun, seorang suspek bertindak agresif dengan mengeluarkan gunting besi yang diubahsuai dan terus menyerang anggota polis,” katanya ketika dihubungi, hari ini.

Habibi berkata, ketika pergelutan itu, suspek menikam anggota polis di bahagian lengan dan rusuk kiri.

Katanya, seorang lagi suspek turut bertindak merempuh dan menumbuk seorang anggota polis yang cuba menahan mereka.

“Bagaimanapun, kedua-dua suspek akhirnya berjaya ditahan dan gunting besi itu dirampas.

“Polis turut merampas sebilah pisau berukuran 32 sentimeter yang diselitkan di pinggang suspek dan menemui dua paket syabu seberat 0.20 gram yang bernilai RM20 berdasarkan harga pasaran semasa,” katanya.

Habibi berkata, anggota polis yang cedera sudah dirujuk ke Hospital Queen Elizabeth untuk rawatan dan sudah dibenarkan keluar.

“Kes disiasat mengikut Seksyen 12(2) Akta Dadah Berbahaya 1952 yang memperuntukkan hukuman denda tidak lebih RM100,000 atau penjara tidak lebih setahun atau kedua-duanya sekali.

“Kes turut disiasat mengikut Seksyen 324 Kanun Keseksaan dan Seksyen 6(1) Akta Bahan Kakisan, Letupan dan Senjata Bahaya 1958,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua anggota PKR Kimanis direman enam hari bantu siasatan SPRM

KOTA KINABALU, 27 Okt – Dua anggota PKR Kimanis direman enam hari bermula hari ini bagi membantu siasatan Suruhanjaya Pencegahan Rasuah Malaysia (SPRM) dipercayai ada kaitan kes salah laku rasuah.

Perintah tahanan reman ke atas suspek berumur 46 dan 47 tahun itu dikeluarkan Majistret Afiq Agoes berikutan permohonan pegawai SPRM Faliq Basiruddin.

Kedua-dua suspek yang tiba di Lokap Berpusat Kontinjen Sabah, di sini pada 11 pagi tadi dan keluar 30 minit kemudian merupakan seorang calon ketua cabang PKR Kimanis yang akan bertanding pada pemilihan parti tahun ini manakala seorang lagi anggota biasa.

Mereka ditahan di sekitar Kimanis dan dibawa ke SPRM negeri untuk siasatan lanjut sebelum ditangkap pada 8.40 malam semalam.

SPRM menahan suspek selepas agensi itu menerima maklumat bahawa kedua-dua mereka disyaki terlibat dalam memberi sogokan baru-baru ini.

Namun, SPRM masih belum dapat memastikan jumlah serta tujuan sogokan terbabit kerana masih dalam siasatan.

Kes disiasat mengikut Seksyen 16(a)(B) Akta SPRM 2009.


Empat Lagi Lokaliti Di Sabah Dikenakan PKPD Mulai Jumaat

KOTA KINABALU: Empat lagi lokaliti di Sabah diletakkan di bawah Perintah Kawalan Pergerakan Diperketatkan (PKPD) mulai Jumaat sehingga 29 Julai, kata Timbalan Perdana Menteri Datuk Seri Ismail Sabri Yaakob.

Beliau berkata lokaliti di Sabah membabitkan Kampung Lubak di Beaufort; Blok 2, Blok 6 & Blok 9 di Projek Perumahan Rakyat (PPR) Taman Mesra (Sandakan); Blok Angsana dan Blok Sumboi-Sumboi, di Kampung Seberang Benoni (Papar) serta Kampung Melalam di Sipitang.

“Prosedur operasi standard (SOP) bagi kesemua PKPD adalah sama seperti yang diumumkan sebelum ini,” katanya dalam kenyataan mengenai perkembangan Pelan Pemulihan Negara (PPN) dan PKPD hari ini.

Dalam pada itu, PKPD Kampung Landung Ayang, Kudat di Sabah yang dijadualkan tamat esok, dilanjutkan mulai Jumaat ini sehingga 29 Julai.

PKPD di Kampung Gusi Kinarut di Papar, Sabah ditamatkan hari ini, lebih awal daripada jadual, manakala beberapa lokaliti PKPD lain di Sabah.

Selain itu, Ismail Sabri memaklumkan 471 individu ditahan atas kesalahan ingkar SOP dengan 446 daripadanya dikompaun, manakala 16 direman dan sembilan dijamin, semalam.

Menerusi Op Benteng pula, beliau berkata 11 pendatang tanpa izin ditangkap serta tiga kenderaan darat dirampas.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Video Didakwa Tunjuk Shafie Kritik PPBM Seperti UMNO

KOTA KINABALU: Seorang lelaki menyamai Ketua Menteri Sabah, Shafie Apdal mengkritik PPBM sebagai versi lain Umno dalam satu klip video yang tersebar di negeri itu.

Menerusi klip itu, lelaki terbabit dilihat berbual dengan beberapa wanita yang dipercayai cuba mendapatkan pandangannya untuk menyertai PPBM.

“Ini Bersatu (PPBM) Umno…Jadi, kenapa kamu ikut Bersatu (PPBM)?” soalnya.

Seorang pembantu Shafie ketika dihubungi berkata, presiden Warisan itu tidak mahu mengulas mengenai video itu.

Dalam klip itu, lelaki terbabit memberitahu beberapa wanita berkenaan, tindakan menyertai PPBM bermakna mereka menyokong Ketua PPBM Sabah, Hajiji Noor.

“Siapa yang memerintah? Hajiji ataupun saya memerintah? Siapa yang hasut sama kau masuk Bersatu?” soalnya sambil berkata Warisan akan mempertahankan hak orang Sabah dan negeri itu di bawah persekutuan Malaysia.

Hajiji yang merupakan bekas ketua Umno Sabah mengetuai 14 wakil rakyat, 2 senator dan 21 ketua bahagian di negeri itu meninggalkan Umno pada Disember lalu.

Dalam video itu, lelaki berkenaan berkata, beliau akan menjadi timbalan presiden, jika menyertai PPBM.

“Saya dipujuk oleh Tun Mahathir pun saya tidak mahu. Jawatan tinggi lagi, (tetapi itu) bukan jawatan saya mahu pegang,” katanya merujuk Dr Mahathir Mohamad yang juga pengerusi PPBM.

PPBM Sabah dilancarkan 6 April lalu.

Langkah PPBM melebarkan sayap ke Sabah pada awalnya dibantah pemimpin Warisan, termasuk Shafie yang kemudiannya berkata, ia adalah hak PPBM untuk menubuhkan cawangan di negeri itu. – FMT


(VIDEO) 2 maut, 29 Cedera Selepas Buaian Gergasi Di Funfair Patah

Dua maut, manakala 29 lagi cedera selepas buaian gergasi yang dinaiki patah dua ketika sedang berhayun dalam kejadian yang berlaku di sebuah funfair di Gujarat, India, lapor Daily Mail.

Dalam kejadian yang berlaku pada jam 5.40 petang Ahad, di Balvatika Amusement Park, buaian yang diberi nama ‘Discovery’ itu patah dan bahagian yang dinaiki oleh kesemua mangsa jatuh terhempas dari ketinggian 20 kaki.

Kejadian itu sempat dirakam oleh pengunjung menunjukkan orang ramai terkejut dengan kejadian yang tidak dijangkakan itu.

Polis kini sedang menyiasat kejadian itu dan menahan individu yang bertanggungjawab terhadap funfair tersebut.

Sementara itu, Ketua Menteri Gujarat, Vijay Rupani mengarahkan pihak berkuasa menyiasat dan mengambil tindakan terhadap individu yang bertanggungjawab, selain mengarahkan semua mangsa yang cedera diberikan rawatan percuma.


SAGA IX: Bola Sepak Lelaki & Wanita Tawau Sedia Bawa Pulang Pingat

TAWAU: Baru-baru ini belangsung satu majlis sesi suai kenal diantara urusetia Bolasepak Tawau bersama pemain yang akan mewakili Daerah Tawau di Sukan SAGA IX di salah sebuah hotel di daerah Tawau.

Majlis turut dihadiri oleh Presiden SAFA Tawau YB Datuk Haji Nizam DSP Abu Bakar Titingan.

Dalam majlis tersebut, YB Datuk Haji Nizam DSP Abu Bakar Titingan memberikan kata-kata semangat kepada kedua-dua pasukan bola sepak lelaki dan wanita daerah Tawau bagi sukan Sabah (SAGA) untuk edisi Ke-9 di Keningau pada tahun ini.

Perlawanan peringkat kelayakan SAGA IX akan berlangsung pada 14hb – 17hb ogos bagi kategori Lelaki dan 14hb-16hb ogos bagi kategori wanita.

Semua Perlawanan pasukan Tawau akan berlangsung di Stadium Utama Kompleks Sukan Tawau dan Padang B kompleks Sukan Tawau.


Bil air cecah RM700,000

BIL air tertunggak mencecah sehingga RM700,000 menyebabkan lebih 1,000 penghuni Kuarters Institut Perguruan Sabah (KIPS), Bukit Padang, Kota Kinabalu, terputus bekalan air sejak 12 hari lalu.

Ia susulan tindakan Jabatan Air Negeri Sabah (JANS) yang didakwa tidak bertolak ansur dengan masalah yang dihadapi penghuni sehingga bertindak memutuskan bekalan air di kawasan itu.

Penghulu KIPS, Herbert Justine mendakwa, tunggakan itu bermula sejak April 2017 selepas Pejabat Pelajaran Daerah (PPD) Kota Kinabalu mendapat teguran daripada audit kerana membuat pembayaran pukal untuk bil air di KIPS.

“Sejak itu pembayaran pukal dihentikan dan penghuni tidak tahu bil air tidak dibayar. Sehingga September tahun lalu jumlah air sangat tinggi melebihi RM500,000.

“Sehingga kini, ia sudah menjangkau lebih RM700,000 dan penghuni terpaksa membayar. Namun ia tidak mencukupi sebelum bekalan air paip utama dipotong baru-baru ini,” katanya ketika ditemui di KIPS, semalam.

Herbert berkata, disebabkan masalah itu, semua penghuni di KIPS kini mengalami kesukaran untuk mendapatkan bekalan air.

Beliau mendakwa, masalah itu juga dipercayai berpunca daripada kebocoran atau kerosakan pada paip di kawasan berkenaaan.

“Mungkin ada ketirisan di unit rumah yang rosak tidak diselenggara. Perkara ini pernah dikemukakan kepada JANS namun menurut mereka, kerja selenggaraan dikendalikan jabatan lain.

Penghuni, Amego Serasa Tosel, 54, berkata, perkara itu sudah dibincangkan di peringkat penghuni perumahan terbabit dan dibawa ke pengetahuan pihak kementerian berkaitan.

“Sejak masalah ini diketahui, kami bergotong-royong mengumpul wang untuk membayar bil air berkenaan namun ia tidak mencukupi kerana kiraan meter yang sangat tinggi menyebabkan tiada lagi alasan daripada JANS membuat penangguhan (potong bekalan air) pada 1 April lalu.

“Kami sudah berusaha berbincang dengan JANS namun aduan kami tidak diendahkan.

“Kami juga memaklumkan perkara ini kepada Menteri Pelajaran dan Inovasi, Datuk Dr Yusof Yacob dan berharap ia dapat diselesaikan segera,” katanya.

Sementara itu, penghuni, Rusimah Rangkata, 40, berkata, masalah air melanda kawasan perumahan mereka menyebabkan rutin hariannya juga terjejas.

“Sejak bekalan air dipotong, kerja memasak dan mencuci semakin sukar. Air untuk mandi dan kegunaan di tandas terpaksa diambil dari kawasan berhampiran termasuk dari rumah saudara-mara, masjid atau stesen minyak berdekatan.

“Manakala untuk minum dan memasak terpaksa membeli air minuman untuk kegunaan kami enam beranak.

“Malah ada penghuni yang tinggal di tingkat atas terpaksa mengangkat air menggunakan gelen sehingga ke tingkat lima sedangkan ada sebahagian mereka sudah berusia,” katanya.

KIPS mempunyai 17 blok yang didiami kira-kira 200 keluarga dan difahamkan, kuarters berkenaan turut mempunyai meter individu tetapi tidak berfungsi. Ini disebabkan perkiraan bacaan penggunaan air hanya dibuat melalui meter utama dan dikira secara pukal setiap bulan.

Sehubungan itu, penduduk di KIPS berharap masalah itu dapat diselesaikan dengan segera bagi memastikan kebajikan warga pendidik terbela. – Harian Metro


Covid-19: 6,658 Kes Baharu, Sabah Catat 322 Kes

KUALA LUMPUR: Sebanyak 6,658 kes baharu Covid-19 direkodkan di dalam negara hari ini, menurun sedikit berbanding 6,982 kes dicatatkan semalam.

Ketua Pengarah Kesihatan Tan Sri Dr Noor Hisham Abdullah menerusi perkongsian dalam Twitter memaklumkan Selangor kekal mencatat kes harian tertinggi sebanyak 3,047 kes diikuti Negeri Sembilan (699); Kuala Lumpur (616); Johor (414); Sarawak (361); Melaka (345); dan Sabah (322).

Pahang mencatatkan 200 kes diikuti Kedah (145); Pulau Pinang (142); Labuan (108); Perak (101); Kelantan (89); Terengganu (51); Putrajaya (16); dan Perlis (dua).

Pecahan Kes Positif baharu mengikut daerah di Sabah hari ini. *Covid Update (03/07)

38.2% atau 123 kes baharu hari ini datang dpd Penjara Tawau (97) & Penjara Kepayan (26).

Hampir kesemua yg terlibat merupakan tahanan/ banduan yg sedang menjalani hukuman.

Secara keseluruhannya 74% kes adalah dpd kluster2 sedia-ada & kontak rapat yg diperolehi melalui saringan bersasar.*


TERKINI: Rentas Negeri Dibenarkan Bermula Esok – PM

PUTRAJAYA: Perdana Menteri, Datuk Seri Ismail Sabri Yaakob mengumumkan bahawa aktiviti merentas negeri secara rasminya dibenarkan mulai esok.

Beliau mengumumkan pengumuman sedemikian menerusi sidang khas secara langsung hari ini.

Jelas Ismail, data terkini Kementerian Kesihatan Malaysia (KKM) menunjukkan peratusan populasi dewasa yang lengkap divaksinasi kini telah mencapai 90 peratus.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Lemas Ketika Memancing Bersama Abang, Adik

SANDAKAN, 18 Julai: Hasrat seorang lelaki berumur 20 tahun untuk memancing bersama abang dan adiknya berakhir tragedi apabila ditemukan lemas tidak jauh dari Pantai Dandulit dekat sini semalam.

Menurut kenyataan Agensi Penguatkuasaan Maritim Malaysia (APMM) Zon Sandakan di sini hari ini, mangsa dikenali sebagai Fadlizan Idris, 20, yang bekerja sebagai penghantar makanan di sini dikatakan ingin menghabiskan baki cuti terakhirnya untuk memancing.

“Mangsa bersama seorang abang berumur 23 tahun dan seorang adik lelakinya berumur 13 tahun memancing di tepi pantai itu kira-kira 9 pagi dan selepas kira-kira 30 minit memancing, tiga beradik itu mengambil keputusan untuk cuba menyeberang laut (berenang) ke kawasan batuan berhampiran, namun berlaku arus ombak yang kuat dan ketiga-tiga beradik itu hanyut.

“Seorang nelayan kampung yang berada berhampiran menyedari kejadian tersebut dan berjaya menyelamatkan dua daripada mereka,” kata kenyataan itu.

Bertindak daripada maklumat yang diterima daripada Jabatan Bomba dan Penyelamat Malaysia (JBPM) Daerah Sandakan pada 11.11 pagi, operasi mencari dan menyelamat (SAR) diaktifkan pada 1 tengah hari dengan penugasan dua bot milik APMM, manakala Polis Diraja Malaysia (PDRM), JBPM dan penduduk kampung serta ahli keluarga memberi bantuan di darat.

Mayat mangsa ditemukan oleh abang saudaranya kira-kira 30 meter dari tempat kejadian pada 3.22 petang dan seterusnya diserahkan kepada pihak polis untuk tindakan lanjut.

Ketua Polis Daerah ACP Mohd Azhar Hamin mengesahkan kejadian itu dan mayat mangsa telah dihantar ke Hospital Duchess Of Kent Sandakan untuk bedah siasat.- BERNAMA


Gagal Kerja Dengan Baik, Syarikat Konsesi Penyelenggaraan Jalan Raya Berdepan Tindakan Tegas

NABAWAN, 4 Julai – Kementerian Pembangunan Infrastruktur Sabah tidak teragak-agak untuk mengambil tindakan tegas terhadap mana-mana kontraktor atau syarikat konsesi penyelenggaraan jalan raya yang didapati tidak menjalankan kerja dengan baik, kata Menterinya Datuk Peter Anthony.

Beliau berkata kementeriannya menerima banyak aduan daripada pelbagai pihak mengenai masalah kerja-kerja penyelenggaraan tidak sempurna, dan siasatan berhubung perkara itu akan dijalankan termasuk melakukan pemantauan menyeluruh di kawasan konsesi penyelenggaraan di seluruh negeri.

“Kita mendapat maklumat ada antara kontraktor dilantik melaksanakan kerja-kerja penyelenggaraan tidak menjalankan amanah dan tanggungjawab dengan sempurna. Ini termasuk aduan mengenai kegagalan syarikat menyelenggara mengikut jadual selain penyelenggaraan tidak menepati perintah kerja.

Tindakan akan diambil terhadap kontraktor dan syarikat tidak melaksanakan kerja seperti ditetapkan kerana rakyat seharusnya mendapat akses jalan raya lebih baik daripada perkhidmatan mereka,” katanya ketika ditemui pemberita pada Majlis Sambutan Aidilfitri di sini, hari ini.

Dalam perkembangan lain, Peter yang juga Ahli Dewan Undangan Negeri Melalap tidak menafikan berlaku sedikit kelewatan pembayaran elaun kepada ketua-ketua adat di negeri ini termasuk Nabawan.

Bagaimanapun, Peter yakin kerajaan Sabah menerusi Kementerian Undang-Undang dan Hal Ehwal Anak Negeri Sabah akan mengambil pendekatan proaktif untuk menyelesaikan perkara itu dalam tempoh terdekat.


Juruwang Bank Hadir Majlis Pengebumian Cetus Kluster Baharu Di Sabah

KOTA KINABALU: Juruwang bank dijangkiti Covid-19 hadir ke majlis pengebumian mencetuskan kluster baharu iaitu Kluster Tampasuk yang dilaporkan di Sabah hari ini.

Jurucakap perkembangan harian Covid-19 Sabah, Datuk Masidi Manjun berkata, kluster yang dikenal pasti di Kota Belud itu merupakan penularan Covid-19 dalam komuniti.

“Kes indeks merupakan juruwang wanita berusia 32 tahun yang disahkan positif pada 26 Julai lalu bergejala demam, sakit badan, sakit tekak, selsema dan batuk.

“Hasil pengesanan secara aktif dan saringan terhadap 159 kontak mendapati 29 kes positif Covid-19 termasuk sembilan kes baharu hari ini.

“Semua 29 kes positif itu dirujuk ke hospital untuk rawatan lanjut dan pengasingan di Hospital Queen Elizabeth dan Pusat Kuarantin dan Rawatan Covid (PKRC),” katanya dalam satu kenyataan media.

Masidi yang juga Menteri Kerajaan Tempatan dan Perumahan merangkap Menteri Kewangan II Sabah turut berkata, jumlah kes harian Covid-19 hari ini mengalami penurunan dan kembali mencatat tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 pada hari ini adalah sebanyak 949 kes, menjadikan jumlah kumulatif sebanyak 88,848 kes.

“Sebanyak enam kes kematian dilaporkan pada hari ini iaitu masing-masing dua kes di Kota Kinabalu dan Tawau, manakala satu kes masing-masing membabitkan Papar dan Sipitang.

“Jumlah pesakit Covid-19 yang sembuh pula adalah 413 kes menjadikan jumlah kumulatif 79,205 kes, manakala 4,508 kes sedang menerima rawatan iaitu 994 orang di hospital.

“Selain itu, seramai 3,458 orang terima rawatan di Pusat Kuarantin dan Rawatan Berisiko Rendah (PKRC) Awam, 48 orang di Pusat Tahanan Sementara (PTS) dan lapan orang di fasiliti swasta,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Lagi Lokaliti Di Sabah Dikenakan PKPD Mulai Isnin

KUALA LUMPUR: Perintah Kawalan Pergerakan Diperketatkan (PKPD) secara bersasar dilaksanakan di dua lokaliti di Sabah, Kuala Penyu serta Kalabakan, selama dua minggu berkuat kuasa Isnin ini.

Menteri Kanan (Keselamatan), Datuk Seri Ismail Sabri Yaakob, berkata lokaliti terbabit ialah Kampung Melikai, Kuala Penyu dan Silimpopon Estate dan Silimpopon Mill, Kalabakan.

Beliau berkata, lokaliti berkenaan dikenakan PKPD hingga 6 Jun depan berikutan berlaku peningkatan kes amat ketara.

“KKM juga melaksanakan 238 ujian saringan dengan 42 disahkan positif, setakat ini, di Silimpopon Estate dan Silimpopon Mill,” katanya dalam kenyataan, hari ini.


Wanita Bertenggek Di Papan Tanda Jalan Undang Respon Penyelesaian Isu Pala’u

LAHAD DATU: Tindakan seorang wanita Pala’u yang bertenggek di satu papan tanda nama jalan mengundang respon netizen di sini, semalam.

Ketika umat Islam meraikan sambutan Hari Raya Aidiladha, seorang pengguna laman media sosial facebook telah memuatnaik empat gambar aksi wanita di satu kawasan penghadang jalan di Jalan Tengah Nipah.

Beliau menulis ‘Lihat la di mana kamu dapat seluruh Malaysia. Lahad Datu juga yang terkenal dengan burung Palao’ telah mendapat 111 perkongsian sejak menghebahkannya kira-kira jam 2.30 petang semalam.

Warganet memberi respon susulan perkongsian itu dengan gesaan isu Pala’u di daerah ini dapat diselesikan kerana telah banyak insiden melibatkan komuniti itu berlaku di sini.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Wanita Parah Kenderaan Bertembung Di Merotai

WARGA EMAS ANTARA DUA WANITA PARAH, DUA MOTOKAR BERTEMBUNG

TAWAU; 30 MARCH 2019 (Sabtu) – Dua wanita termasuk seorang warga emas mengalami kecederaan parah selepas kenderaan yang dinaiki terlibat dalam kemalangan di Kampung Jagung Jalan Merotai Tawau, petang Kelmarin.

Ketua Polis Daerah Tawau ACP Fadil Marsus dalam kenyataan berkata, dalam kejadian pukul 3.15 petang itu, seorang jururawat berumur 33 tahun mengalami retak tulang belakang sementara warga emas berumur 55 tahun retak tulang tangan Kiri selain kecederaan pada tulang pinggul.

Katanya, kejadian dipercayai berlaku selepas Motokar yang dipandu jururawat berkenaan dalam perjalanan dari Bombalai telah hilang kawalan dan memasuki lorong bertentangan sebelum merempuh sebuah motokar lain.

Akibat perlanggaran, pemandu kenderaan berumur 65 tahun tidak mengalami sebarang kecederaan manakala wanita warga emas yang juga penumpang cedera.

Kes tersebut disiasat dibawah Seksyen 43(1)(A) Akta Pengangkutan Jalan (APJ) 1987.